TIADA PERANCANGAN JUAL HARTANAH LAPANGAN TERBANG, TERMASUK LTSAAS – KEMENTERIAN KEWANGAN

PUTRAJAYA: Kerajaan tiada perancangan untuk menjual mana-mana hartanah lapangan terbang di Malaysia, termasuk Lapangan Terbang Sultan Abdul Aziz Shah (LTSAAS) kepada mana-mana pihak.

Dalam kenyataan yang dikeluarkan Kementerian Kewangan, hartanah lapangan terbang dianggap sebagai aset strategik kerajaan.

Menurutnya, Malaysia Airports Holdings Berhad (MAHB) masih memiliki pajakan ke atas tanah LTSAAS, selama 60 tahun sehingga 2067.

“LTSAAS merupakan salah satu daripada 39 lapangan terbang di bawah kendalian MAHB selaras dengan perjanjian operasi di antara kerajaan dan MAHB yang dimeterai pada tahun 2009.

“MAHB bukan pemilik mana-mana hartanah lapangan terbang tersebut sebaliknya berperanan sebagai pihak yang dipertanggungjawabkan untuk membangunkan aset sekitar LTSAAS,” katanya.

Tambahnya, sebahagian tanah LTSAAS juga telah dipajakkan (sub- leased) oleh MAHB kepada Subang Skypark Sdn Bhd bagi tempoh 30 tahun (2007-2037), merangkumi pengendalian Terminal 3, tempat letak kereta dan hangarage.

“Sebarang usaha untuk memaksimumkan nilai aset LTSAAS tidak akan melibatkan penjualan hartanah,” katanya.—AlHijrah Online


HAL KALIMAH ALLAH HARUS DIBINCANG SECARA TERTUTUP, ELAK KEKELIRUAN UMAT

SHAH ALAM: Soal penggunaan kalimah Allah tidak seharusnya dibincang secara terbuka sehingga menimbulkan kekeliruan dalam kalangan umat Islam, kata Perdana Menteri Datuk Seri Anwar Ibrahim.

Beliau sekali lagi menegaskan bahawa tindakan kerajaan menarik balik semula rayuan terhadap penggunaan kalimah “Allah” dibuat selepas perkara itu dirujuk kepada pandangan mufti-mufti serta titah Raja-Raja Melayu.

Katanya hal berkenaan sudah beberapa kali dijelaskan termasuk ketika di dalam Parlimen mengenai penggunaan kalimah Allah yang dikhaskan kepada umat Islam di Semenanjung Malaysia.

“Maksudnya, umat Islam dalam Semenanjung Tanah Melayu sahaja boleh gunakan kalimah Allah untuk mengelakkan kekeliruan dan masalah dakyah agama lain, maka agama lain tidak diizinkan. Kemudian untuk Sabah dan Sarawak, ada sedikit kelonggaran dengan syarat-syarat yang ketat supaya tidak timbul kekeliruan.

“(Kalimah Allah) boleh dibahas, tetapi dalam majlis tertutup, (perbahasan mengenainya) tidak patut mengelirukan umat. Tetapi, kita (kerajaan) masih dituduh menggadaikan dan mengkhianati amanah rakyat,” katanya pada Muzakarah Ulama-Umara sempena Festival Turath Islami Selangor di sini hari ini.–AlHijrah Online


BNM NAIKKAN OPR 25 MATA ASAS KEPADA 2.75 PERATUS

KUALA LUMPUR: Bank Negara Malaysia (BNM) telah menaikkan kadar dasar semalaman (OPR) sebanyak 25 mata asas kepada 2.75 peratus, kenaikan keempat berturut-turut sejak Mei tahun ini apabila Jawatankuasa Dasar Monetari (MPC) bank pusat mengambil keputusan untuk membuat pelarasan selanjutnya terhadap tahap akomodasi monetari.

Pada mesyuarat terakhirnya untuk tahun ini, bank pusat berkata kadar tertinggi dan terendah koridor bagi OPR turut dinaikkan masing-masing kepada 3.00 peratus dan 2.50 peratus

Ia berkata pelarasan ini juga akan menguruskan secara lebih awal berhubung dengan risiko tekanan permintaan terhadap harga yang berlebihan dan selaras dengan penyesuaian semula penetapan dasar monetari yang mengimbangi risiko terhadap inflasi dan pertumbuhan dalam negeri yang mampan.

“Pada kadar OPR semasa, pendirian dasar monetari kekal akomodatif dan menyokong pertumbuhan ekonomi.

“MPC tidak membuat sebarang ketetapan awal dan akan terus menilai keadaan yang berubah-ubah serta kesannya terhadap prospek keseluruhan inflasi dan pertumbuhan dalam negeri,” katanya dalam satu kenyataan hari ini..

Mesyuarat turut meluluskan jadual mesyuarat MPC untuk tahun 2023, dengan mesyuarat pertama akan diadakan pada 18 dan 19 Jan.

Menurut BNM, sebarang pelarasan pada penetapan dasar monetari pada masa hadapan akan terus dilaksanakan secara terkawal dan beransur-ansur bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil.

Katanya, penunjuk terkini ekonomi Malaysia menunjukkan bahawa kegiatan ekonomi terus bertambah kukuh pada suku ketiga tahun 2022, didorong terutamanya oleh permintaan dalam negeri yang teguh.

“Pada masa hadapan, permintaan dalam negeri akan terus menjadi pendorong utama pertumbuhan meskipun persekitaran global mencabar. Perbelanjaan isi rumah akan terus disokong oleh keadaan pasaran pekerja dan prospek pendapatan yang bertambah baik,” tambah BNM.

Pada masa yang sama, ketibaan pelancong telah meningkat susulan pembukaan semula sempadan antarabangsa dan akan mengukuhkan lagi sektor berkaitan pelancongan manakala aktiviti dan prospek pelaburan akan disokong oleh pelaksanaan projek berbilang tahun.

“Walau bagaimanapun, permintaan luaran dijangka sederhana berikutan pertumbuhan global yang semakin perlahan.

“Meskipun terdapat episod volatiliti yang ketara dalam pasaran kewangan global dan pertukaran asing, perkembangan ini dijangka tidak akan menjejaskan pertumbuhan Malaysia,” kata BNM.

Kata bank pusat itu keadaan mudah tunai domestik terus mencukupi, dengan pasaran kewangan dan pasaran pertukaran asing terus berfungsi dengan teratur manakala institusi kewangan juga terus beroperasi dengan penampan modal dan mudah tunai yang kukuh.

Hal ini akan memastikan pengantaraan kewangan terus menyokong ekonomi.

Sementara itu, bank pusat berkata  inflasi keseluruhan mungkin berada pada tahap tertinggi pada suku ketiga 2022 dan dijangka menjadi sederhana, meskipun kekal pada tahap tinggi selaras dengan penilaian sebelum ini.

Inflasi asas, seperti yang diukur oleh inflasi teras, diunjurkan untuk berpurata lebih hampir kepada tahap tinggi dalam julat unjuran 2.0 peratus hingga 3.0 peratus pada tahun 2022, setelah berpurata 2.7 peratus sejak awal tahun sehingga kini, berikutan wujudnya sedikit tekanan yang didorong permintaan dalam keadaan kos yang tinggi.

“Menjelang tahun 2023, inflasi keseluruhan dan inflasi teras dijangka kekal tinggi berikutan tekanan permintaan dan kos, serta apa-apa perubahan pada langkah-langkah dasar dalam negeri.

“Kesan tekanan inflasi menjadi lebih tinggi juga sebahagiannya akan terus dibendung oleh kawalan harga yang sedia ada, subsidi dan lebihan kapasiti yang masih wujud dalam ekonomi,” kata BNM.

Walau bagaimanapun, risiko pertumbuhan ekonomi dalam negeri menjadi perlahan terus berpunca daripada pertumbuhan global yang lebih lemah daripada jangkaan, aktiviti penghindaran risiko yang lebih tinggi dalam pasaran kewangan global berikutan dasar monetari yang lebih ketat secara agresif di ekonomi utama, konflik geopolitik yang semakin meruncing dan gangguan rantaian bekalan yang semakin teruk.

BNM berkata ekonomi global terus terjejas akibat tekanan kos yang semakin meningkat, keadaan kewangan global yang lebih ketat serta langkah-langkah pembendungan yang ketat di China.

“Kesan faktor-faktor ini melebihi kesan sokongan daripada keadaan pasaran pekerja yang positif serta pembukaan semula sepenuhnya kebanyakan ekonomi dan sempadan antarabangsa.

“Tekanan inflasi berlarutan lebih lama daripada jangkaan disebabkan oleh permintaan yang kukuh, pasaran pekerja yang ketat serta harga komoditi yang tinggi meskipun keadaan rantaian bekalan global semakin bertambah baik,” jelasnya.

“Kesan daripada ini, banyak bank pusat dijangka terus menaikkan kadar faedah bagi menguruskan tekanan inflasi. Khususnya, pelarasan kadar faedah AS yang terus agresif dan jangkaan kadar penamat (terminal rate) yang lebih tinggi di AS telah menyumbang kepada persekitaran dolar AS yang terus kukuh,” tambahnya.

Hal ini telah menyebabkan volatiliti yang lebih ketara dalam pasaran kewangan, lantas memberikan kesan terhadap mata wang pasaran utama dan pasaran sedang pesat membangun lain termasuk ringgit.

Pada masa hadapan, prospek pertumbuhan global akan terus menghadapi rintangan daripada keadaan kewangan yang lebih ketat berikutan inflasi yang lebih tinggi di ekonomi utama serta cabaran-cabaran dalam negeri di China.

“Prospek pertumbuhan bergantung pada risiko pertumbuhan terus menjadi lebih perlahan, termasuk ketegangan geopolitik yang semakin meruncing, halangan domestik di China yang semakin buruk dan kemungkinan catuan tenaga di Eropah,” kata BNM.–AlHijrah Online


KERETA TERJUNAM DALAM SUNGAI: MAYAT WANITA, DUA ANAK DITEMUKAN

ALOR SETAR: Mayat tiga beranak dikhuatiri lemas selepas kereta yang dinaiki mereka terbabas sebelum terjunam ke dalam sungai di Jambatan Syed Omar, Jalan Sungai Petani-Baling (sempadan Baling-Sungai Petani), semalam ditemukan awal pagi ini.

Ketua Polis Daerah Baling Supt Shamsudin Mamat berkata mayat Masyitoh Ibrahim, 37, dan dua anak lelakinya Muhammad Ziyad Zikri Sharudin, 7, dan Muhammad Ziyad Haziq, 5, dijumpai di dalam kereta jenis Proton Persona yang tenggelam di dalam sungai itu.

“Mayat guru Pendidikan Islam di Sekolah Kebangsaan Kampung Selarong, Kuala Ketil itu ditemukan bersama dua anaknya yang merupakan murid tahun satu dan prasekolah di sekolah yang sama. Kesemua mereka yang tinggal di Lorong Kemboja, Sungai Petani itu memakai tali pinggang keledar.

“Kejadian berlaku apabila kereta yang dipandu Masyitoh dari arah Kuala Ketil menghala ke Sungai Petani telah hilang kawalan ke kiri jalan sebelum terbabas dan terjunam ke dalam Sungai Muda,” katanya dalam kenyataan di sini, hari ini.

Beliau berkata mayat tiga beranak itu telah dibawa ke Hospital Kulim untuk proses bedah siasat dan kes disiasat di bawah Seksyen 41(1) Akta Pengangkutan Jalan 1987.

Sementara itu, Timbalan Pengarah Jabatan Bomba dan Penyelamat Malaysia (JBPM) Kedah Penolong Pesuruhjaya Bomba Syufaat Kamaron berkata pihaknya menerima panggilan kecemasan pada 6.42 petang semalam berhubung kejadian sebuah kereta terbabas ke dalam sungai.

“Kereta itu berjaya dinaikkan pada 3.30 pagi dan kesemua mangsa telah diserahkan kepada polis untuk tindakan selanjutnya. Operasi ditamatkan sepenuhnya pukul 4.43 pagi,” katanya. –AlHijrah Online

“Anggota Pasukan Penyelamat Di Air (PPDA) yang membuat selaman telah berjaya menemukan kereta berkenaan kira-kira pukul 1.41 pagi di kedalaman 25 kaki. Anggota PPDA telah membantu memasang kabel bagi membolehkan kren membawa naik kereta itu ke darat.


MAHKAMAH TETAPKAN 8 OKT TARIKH SUMPAH LAKNAT TERHADAP WANITA DUA SUAMI

TANAH MERAH: Mahkamah Rendah Syariah di sini, hari ini, menetapkan 8 Okt ini sebagai tarikh untuk seorang peniaga membuat sumpah laknat bagi menafikan pernah melafaz cerai ke atas isteri keduanya yang didakwa mempunyai dua suami.

Hakim Ahmad Hariri Mohd Saad membuat penetapan itu terhadap Rahaman K A Mohamed Jaafar, 47, yang juga defendan bagi kes pengesahan lafaz cerai terhadap plaintif, Wan Nor Shakirin Wan Abdul Razak, 32.

Mahkamah menetapkan sumpah itu dilakukan selepas mendapati keterangan dikemukakan Wan Nor Shakirin tidak kukuh.

Wan Nor Shakirin sebelum itu memberitahu mahkamah, Rahaman sudah melafazkan cerai talak tiga ke atasnya namun lelaki berkenaan menafikan perkara tersebut.

Pasangan suami isteri itu mendirikan rumah tangga pada 2 Jan 2019 di Narathiwat, Thailand dan disahkan mengikut hukum syarak oleh mahkamah tersebut pada 6 Jun lalu serta didaftarkan di Pejabat Agama Jajahan Tanah Merah.

Namun, Rahaman mendapat maklumat daripada pihak pejabat agama di Putrajaya bahawa Wan Nor Shakirin sudah berkahwin lagi dengan seorang lelaki lain iaitu Mohd Kamarulazhar Ayob, 42.

Susulan itu, pada 5 Julai lalu, Rahaman melalui peguam syarie, Marzuqi Muhamad memfailkan tuntutan faraq (pemisahan atau pembubaran) nikah terhadap perkahwinan antara Wan Nor Shakirin dan Mohd Kamarulazhar di Mahkamah Tinggi Syariah Kota Bharu.

Pada 7 Ogos lalu, mahkamah memutuskan perintah faraq nikah sementara terhadap perkahwinan Wan Nor Shakirin dan Mohd Kamarulazhar sehingga kes pengesahan lafaz cerai antara Wan Nor Shakirin serta Rahaman selesai sebelum meneruskan semula kes tuntutan faraq nikah itu.–AlHijrah Online


PM ANWAR DOAKAN AGONG, RAJA PERMAISURI PEROLEH HAJI MABRUR

KUALA LUMPUR: Perdana Menteri Datuk Seri Anwar Ibrahim mendoakan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah yang berangkat ke Tanah Suci hari ini, memperoleh haji yang mabrur dan segala urusan ibadah haji berjalan lancar.

Anwar yang menghadiri Upacara Keberangkatan Seri Paduka berdua di Istana Negara pagi ini, turut mendoakan Al-Sultan Abdullah dan Tunku Azizah dikurniakan kesihatan yang baik sepanjang menunaikan ibadah haji di Tanah Suci.

“Mendoakan semoga Tuanku sekalian memperoleh ibadah haji yang mabrur dan diberi kesihatan yang baik serta dilancarkan segala urusan ibadah haji di Tanah Suci Makkah,” katanya menerusi catatan di Facebook.

Seri Paduka berdua dijadual berada di Tanah Suci bermula hari ini hingga 2 Julai.

Kerajaan Arab Saudi mengumumkan hari Wukuf, yang merupakan kemuncak haji, adalah pada Selasa, 27 Jun, manakala Hari Raya Aidiladha disambut pada Rabu, 28 Jun.

Umat Islam di Malaysia pula akan menyambut Aidiladha pada 29 Jun. — AlHijrah Online


AHLI PARLIMEN AUSTRALIA BERUCAP GUNA BAHASA MELAYU

KUALA LUMPUR: Ahli Parlimen Australia kelahiran Malaysia, Sam Lim menarik perhatian ramai apabila membuat ucapan sulungnya di parlimen negara itu menggunakan bahasa Melayu dan Cina.

Sam, 61, yang mewakili Parti Buruh dilantik sebagai ahli Parlimen selepas memenangi kerusi Perth di Tangney pada pilihan raya umum Australia, baru-baru ini.

Ketika berucap, Sam merakamkan ucapan terima kasih kepada rakyat Australia dan Malaysia yang menyokongnya sepanjang proses pilihan raya berlangsung.

“Kepada semua saudara-saudara yang berada di Malaysia, Australia dan seluruh pelosok dunia, terima kasih atas semua perhatian dan berkat yang telah anda sekalian berikan kepada saya.

“Terima kasih atas semua dokongan dan bantuan anda semasa pilihan raya di Australia. Terima kasih semua,” kata beliau.

Lapor Sinar Harian, perkara itu dikongsikan Pembantu Menteri Hal Ehwal Luar Australia, Tim Watts menerusi video yang dimuat naik di laman Twitter pada Rabu.

Pada pilihan raya umum Australia, Mei lalu, kemenangan Parti Buruh mendapat perhatian apabila dua calonnya, Sam Lim dan Penny Wong merupakan kelahiran Malaysia.

Sam Lim dilahirkan di Kampung Parit Zin, Muar, Johor dan berhijrah ke negara itu pada 2002 manakala Penny Wong yang dilantik sebagai menteri luar berpindah ke negara itu pada 1976.

Sebagai rekod, Sam merupakan bekas anggota Polis Diraja Malaysia (PDRM) sebelum berkhidmat sebagai pegawai polis di Australia Barat.-AlHijrah Online


TARIKH SEBENAR 1 SYAWAL DITENTUKAN PENYIMPAN MOHOR BESAR RAJA-RAJA

KUALA LUMPUR: Penetapan tarikh Hari Raya Aidilfitri hanya boleh ditentukan pemerintah agama iaitu Majlis Raja-Raja melalui Penyimpan Mohor Besar Raja-Raja.

Penolong Pengarah Kanak Seksen Kajian Falak Jabatan Kemajuan Islam Malaysia (JAKIM) Khairul Anuar Yazid berkata, penentuan tarikh-tarikh penting dalam Islam diputuskan oleh pihak berautoriti yang memiliki kepakaran dalam bidang berkaitan selain dipantau oleh mufti setiap negeri.

“Daripada bermula cerapan, pembinaan takwim, pengisytiharan Hari Raya Puasa, kita mempunyai sistem baik yang diamanahkan oleh Majlis Raja-Raja kepada Penyimpan Mohor Besar Raja-Raja.

“Pengiraan atau telahan boleh dibuat tapi kena akur kepada keputusan yang diamanahkan kepada Penyimpan Mohor Besar Raja-Raja,” katanya.

Tambahnya, negara memiliki kepakaran dan teknologi yang sistematik serta menjadi contoh kepada pihak berautoriti di negara Islam yang lain dalam bidang falak.

Jelasnya lagi, data yang diguna pakai adalah dari sumber berautoriti dan bukan dari mana-mana pihak seperti di sesetengah negara.

Kaedah untuk menentukan tarikh juga berbeza bagi setiap negara.

Sejak 1978, Malaysia secara rasmi mengamalkan kaedah ‘rukyah’ dan ‘hisab’ berdasarkan kriteria ‘Imkanur Rukyah’ yang disepakati bersama beberapa negara serantau seperti Indonesia, Singapura dan Brunei.

Selain itu katanya, sejak kaedah cerapan juga dikemas kini dari semasa ke semasa bagi mendapatkan bacaan yang tepat.

Terdahulu, JAKIM dalam satu kenyataan memaklumkan penentuan awal Syawal bagi tahun ini akan dibuat melalui proses cerapan rasmi di 29 lokasi di seluruh negara pada petang 29 Ramadan, bersamaan 1 Mei nanti.–AlHijrah Online


JENAZAH KETUA DEWAN MUSLIMAT PAS SUNGAI PETANI SELAMAT DIKEBUMIKAN

SUNGAI PETANI:  Jenazah Ketua Dewan Muslimat PAS Sungai Petani Taibah Sulaiman, 61, yang maut dalam kemalangan di Kilometer 390 Lebuh Raya Utara Selatan (Plus), berhampiran Behrang, Perak, selamat dikebumikan di Tanah Perkuburan Islam Teluk Wang dekat sini, kira-kira pukul 9.40 pagi tadi.

Van membawa jenazah Allahyarhamah tiba di pekarangan Masjid As Salam Kariah Teluk Wang di sini pada pukul 9 pagi tadi dan disolatkan dengan diimamkan anak keenamnya, Imaduddin Md Noor, 24.

Imaduddin berkata walaupun berasa sedih dengan kehilangan ibunya, dia cuba untuk menunaikan hasrat terakhir ibunya iaitu agar anak-anak lelakinya menjadi imam bagi solat jenazahnya.

“Mula-mula tadi, saya rasa bersedia untuk menjadi imam tetapi sebaik masuk saf, saya rasa macam tak boleh..sebak…rasa tak mampu.

“Bila ingat pesanan umi (ibu), ‘Umi hantar hangpa (anak-anak) mengaji (belajar) agama, nanti solat jenazah Umi nak hangpa jadi imam’…jadi saya tunaikanlah, setakat itulah khidmat terakhir saya,” katanya ketika ditemui pemberita, di sini, hari ini.

Dianggarkan kira-kira 500 orang terdiri daripada saudara dan sahabat Allahyarham hadir dan menyertai solat jenazah serta memberikan penghormatan terakhir.

Imaduddin berkata pada mulanya dia menyangka ibunya hanya cedera selepas menerima berita kemalangan terbabit namun mula gusar selepas panggilan ke telefon milik ibunya, tidak berjawab.

“Semalam, selepas selesai solat Jumaat, kami dapat berita Umi terbabit dalam kemalangan… selepas itu kecoh dalam kumpulan WhatsApp keluarga mengatakan Umi dilanggar ketika turun dari kereta dinaiki mereka untuk membantu kenderaan lain yang terlibat kemalangan.

“Mulanya kami sangka mungkin cedera sikit sahaja, kami siap untuk melawat di hospital..lepas itu adik saya masuk, menangis, beritahu Umi sudah tiada,” ujarnya sebak.

Sementara itu, suami Taibah, Md Noor Hasan, 61, berkata, dia dan isteri mendirikan rumah tangga kira-kira 35 lalu dan dikurniakan empat anak lelaki dan empat anak perempuan.

“Depa (mereka) balik dari muktamar menaiki satu kereta, lima orang…masa perjalanan balik, ada kereta baru kemalangan, tiga daripada mereka turun untuk membantu walaupun kereta mereka sudah jauh ke depan, mereka berhenti dan berjalan kaki untuk membantu..ketika itulah kemalangan berlaku.

“Saya mulanya terkejut apabila menerima berita kemalangan dan pemergian isteri kira-kira pukul 3 petang semalam…namun saya reda dengan apa yang ditentukan,” katanya.

Dalam kejadian kira-kira pukul 2 petang semalam, Taibah bersama dua lagi mangsa yang dilaporkan maut iaitu Ketua Ameerah PAS Sungai Petani Fatihah Nabila Bukri, 23, dan Penolong Setiausaha I Dewan Muslimat PAS Sungai Petani Nurul Najihah Amzi, 27, dirempuh kereta ketika mahu memberikan bantuan kepada sebuah kenderaan lain yang terbabit kemalangan.

Difahamkan, jenazah Fatihah Nabila dikebumikan di Tanah Perkuburan Islam Bukit Berangan, Kota Kuala Muda pada pukul 10 pagi tadi, manakala Nurul Najihah dikebumikan selepas solat subuh di Tanah Perkuburan Islam Al Irfan, Derga di Alor Setar, pagi tadi.

Dalam pada itu, Menteri Besar Kedah Datuk Seri Muhammad Sanusi Md Nor turut berkongsi kesedihan di atas tragedi yang menimpa tiga pemimpin Dewan Muslimat PAS Kawasan Sungai Petani itu dan merakamkan ucapan takziah kepada keluarga mereka.

“Perginya mereka tatkala sedang melakukan usaha amal yang mulia iaitu membantu insan lain yang mengalami kemalangan di Lebuh Raya Utara-Selatan ketika dalam perjalanan pulang selepas menghadiri Muktamar Tahunan parti di Shah Alam.

“Mudah-mudahan roh ketiga tiga Almarhumah ditempatkan bersama para syuhada, dikira sebagai pejuang agama dan kebajikan dengan setinggi tinggi ganjaran daripada Allah SWT,” kata Muhammad Sanusi yang juga Pengerusi Perikatan Nasional Kedah dalam kenyataan hari ini.–AlHijrah Online


TIGA RAKAN DIDAKWA BUNUH DI KUIL

IPOH: Tiga rakan didakwa di Mahkamah Majistret Ipoh hari ini, atas pertuduhan membunuh seorang lelaki di dalam hutan di Tanjung Rambutan, pada 31 Disember lalu.

Tertuduh, N Avinesh Sarma, 22, S Lingehswarran, 24, dan P Siva Raman, 33, mengangguk tanda faham selepas pertuduhan dibacakan di hadapan Majistret Noor Azreen Liana Mohd Darus.

Menurut pertuduhan yang dibacakan, ketiga-tiga mereka yang menganggur didakwa membunuh K Arun, 35, dengan menggunakan parang di dalam hutan berhampiran Kuil Sri Maha Muthu Mariamman, Ladang Tanjung Rambutan antara jam 7.40 malam sehingga 8.45 malam.

Mereka didakwa di bawah Seksyen 302 Kanun Keseksaan yang membawa hukuman mati jika sabit kesalahan.

Pendakwaan dikendalikan Timbalan Pendakwa Raya Fatimah Hannah Abd Wahab, manakala ketiga-tiga tertuduh diwakili Peguam Syahrul Nizam Mohd Rabi dan C Kaladevi.

Bagaimanapun, mahkamah menetapkan 18 Mac untuk sebutan semula kes bagi menunggu laporan kimia dan bedah siasat.—AlHijrah Online/ Hamimah Hamid


LELAKI MELECUR, 12 MOTOSIKAL ROSAK AKIBAT LETUPAN DISYAKI KEBOCORAN GAS

KUALA LUMPUR: Seorang lelaki melecur 30 peratus anggota badan dalam kejadian kebakaran di sebuah unit di tingkat 10, Desa Tun Razak Apartment, Cheras di sini, malam tadi.

Komander Operasi Jabatan Bomba dan Penyelamat Malaysia (JBPM) Kuala Lumpur Norasmah Alias berkata pihaknya menerima panggilan pada 10.59 malam dan 16 anggota dengan kekuatan empat jentera dari Balai Bomba dan Penyelamat (BBP) Sungai Besi serta BBP Bandar Tun Razak bergegas ke lokasi kejadian.

“Kebakaran dipercayai berpunca daripada kebocoran gas dan berlaku letupan di sebuah unit terbabit dan ia turut membabitkan dua unit berhampiran.

“Akibat kejadian itu, seorang lelaki berusia 32 tahun melecur dan dikejarkan ke Hospital Canselor Tuanku Muhriz dan dilaporkan sedang dirawat di zon merah,” katanya dalam kenyataan.

Norasmah berkata insiden itu turut menyebabkan 12 motosikal rosak setelah dihempap dinding konkrit  dapur unit apartment yang runtuh akibat terbakar itu.

Katanya punca kebakaran masih disiasat.–AlHijrah Online


DUA PENYOKONG BOLA SEPAK DITAHAN BERGADUH LUAR STADIUM

CHERAS: Polis menahan dua lelaki dipercayai terlibat dengan satu pergaduhan antara penyokong bola sepak Kuala Lumpur City dan Selangor FC, di luar Stadium Cheras Kuala Lumpur, di sini malam tadi.

Ketua Polis Daerah Cheras ACP Muhammad Idzam Jaafar berkata, pergaduhan berlaku kira-kira jam 12.30 pagi tadi dan insiden dikesan sepasukan anggotanya yang sedang bertugas di stadium tersebut bagi perlawanan bola sepak antara Kuala Lumpur City dan Selangor FC.

“Pihak polis cuba untuk meleraikan keadaan yang sedang kecoh dan telah mengarahkan kesemua suspek untuk beredar tetapi dua lelaki warganegara tidak mengendahkkan arahan yang diberikan.

“Seterusnya pihak polis telah menahan kedua-dua suspek berusia 22 dan 23 tahun kerana menghalang penjawat awam menjalankan tugas,” katanya dalam satu kenyataan, hari ini.

Kedua-dua suspek telah ditahan di lokap Balai Polis Salak Selatan dan direman tiga hari bermula hari ini hingga Isnin untuk melengkapkan siasatan.

Semalam tular sebuah rakaman video di media sosial menunjukkan keadaan huru-hara di luar Stadium Cheras Kuala Lumpur selepas tamat perlawanan antara Kuala Lumpur City dan Selangor FC dengan keputusan seri 3-3.–AlHijrah Online


BREK LORI ROSAK PUNCA KEMALANGAN LAPAN KENDERAAN

RAWANG: Kegagalan fungsi brek sebuah lori pasir penyebab berlakunya kemalangan apabila lori berkenaan secara tiba-tiba mengundur dan melanggar lapan kenderaan lain, dalam kejadian yang berlaku di persimpangan lampu isyarat Rawang Mutiara Business Centre, Selangor.

Jentera dari BBP Bukit Sentosa dengan enam anggota telah digerakkan ke lokasi kejadian sebaik sahaja menerima panggilan bersama jentera FRT dan jentera Unit EMRS.

“Kemalangan tersebut telah mengakibatkan lapan buah kenderaan rosak apabila sebuah lori treler yang membawa muatan pasir mengundur secara tiba-tiba disebabkan sistem brek yang tidak berfungsi,” jelas Komander Operasi, PBK II Hairun Afiza Ahmad.

“Lori tersebut mengundur secara perlahan namun telah melanggar lapan buah kenderaan yang berada di belakangnya. Kesemua pemandu dan penumpang yang berada dalam kenderaan tersebut bertindak menyelamatkan diri sejurus menyedari kejadian berlaku,” katanya lagi.

Tiada mangsa yang mengalami kecederaan dalam kejadian tersebut.

Pihak bomba hanya membuat pemantauan di lokasi untuk mengelakkan kejadian berulang.–AlHijrah Online


RIBUT TROPIKA NAKRI DIJANGKA LANDA PERAIRAN SABAH

KUALA LUMPUR : Jabatan Meteorologi Malaysia (MetMalaysia) mengeluarkan nasihat Ribut Tropika (Nakri) yang dijangka melanda kawasan perairan Sabah.

MetMalaysia dalam kenyataan hari ini memaklumkan ribut tropika itu boleh menyebabkan angin kencang dan laut bergelora di kawasan perairan Laut China Selatan iaitu kira-kira 603 km ke barat laut dari Kudat, Sabah.

“Berdasarkan pencerapan pada pukul 11 pagi tadi, kedudukan ribut tropika itu berada kira-kira 540 km ke barat daya dari Manila, Filipina dan sedang bergerak ke arah barat daya,” kata kenyataan itu.

Kelajuan angin ribut tropika itu boleh mencapai sehingga 108 km sejam. — BERNAMA


KADAR TOL BESRAYA, LEKAS DITURUNKAN BERMULA ESOK

KUALA LUMPUR: Kadar tol di Lebuhraya Sungai Besi (BESRAYA) dan Lebuhraya Kajang-Seremban (LEKAS) diturunkan bermula pada 12.01 tengah malam ini, demikian diumumkan Menteri Kerja Raya Datuk Seri Alexander Nanta Linggi.

Beliau berkata penurunan kadar tol itu dibuat selepas perbincangan dan persetujuan syarikat konsesi dua lebuh raya berkenaan iaitu IJM Corporation Berhad selaras dengan keputusan Jemaah Menteri pada 21 Dis lepas.

“Ia juga merupakan sebahagian penyusunan semula struktur dan kadar tol bagi dua lebuh raya terlibat,” katanya dalam kenyataan di sini hari ini.

Menurut Nanta, penurunan kadar tol adalah sebanyak 15 sen bagi kenderaan kelas 1 yang melalui plaza tol Loke Yew dan Mines (arah Utara dan Selatan) di Lebuhraya Besraya.

Sementara itu, kadar tol bagi kenderaan kelas 1 untuk Lebuhraya LEKAS dikurangkan daripada 0.1811 sen/kilometer (km) kepada 0.1666 sen/km bagi sistem tol tertutup manakala bagi sistem tol terbuka iaitu di Plaza Tol Ampangan kadar tol kekal seperti sedia ada.

Nanta menjelaskan melalui penurunan kadar tol bermula tengah malam ini, kenderaan Kelas 1 yang melalui mana-mana plaza tol Lebuhraya Besraya akan membayar RM1.85 sehala manakala bagi pengguna yang menggunakan keseluruhan Lebuhraya LEKAS akan membayar RM7.80 sehala.

Kadar tol yang dikutip pada masa ini adalah sebanyak RM2 sehala bagi kenderaan kelas 1 yang melalui mana-mana plaza tol Lebuhraya Besraya dan RM8.30 sehala bagi kenderaan kelas 1 yang menggunakan keseluruhan Lebuhraya LEKAS.

“Melalui penyusunan semula struktur dan kadar tol bagi kedua-dua lebuh raya ini, kerajaan dapat menjimatkan peruntukan bayaran pampasan yang dianggarkan RM1.978 bilion sepanjang tempoh konsesi, dan peruntukan ini boleh disalurkan kepada keperluan asas lain rakyat Malaysia,” katanya.

Nanta berkata cadangan ini juga ialah tanda keprihatinan kerajaan dalam membantu rakyat yang berdepan dengan masalah kenaikan kos sara hidup ketika ini.

Selain itu, beliau berkata pihaknya sedang mengambil langkah berterusan untuk mengurangkan beban pengguna lebuh raya tanpa mengabaikan sebarang obligasi yang dipersetujui dengan memastikan kepentingan semua pihak terutamanya pengguna lebuh raya sentiasa dilindungi. — AlHijrah Online


PEMERKASAAN INDIVIDU, KOMUNITI ‘EXIT POLICY’ PUTRAJAYA TANGANI COVID-19?

OLEH: SYED AZWAN SYED ALI / BERNAMA

KUALA LUMPUR: Pertubuhan Kesihatan Sedunia (WHO) ada menyatakan yang dunia akan terus berdepan virus COVID-19 untuk satu tempoh masa dan masyarakat dunia perlu menerima hakikat untuk hidup dengan pandemik itu dalam normal baharu.

Tiga hari lepas, WHO juga memberi amaran rakyat di negara-negara miskin tidak akan divaksinasi hingggalah 2023. Ini bermakna masyarakat dunia tidak akan benar-benar selamat untuk tempoh tiga tahun lagi.

Justeru, tindakan Putrajaya membuka hampir kesemua sektor ekonomi secara berperingkat dilihat sebagai antara langkah awal exit policy kerajaan Perikatan Nasional (PN) menangani pandemik itu yang melanda Malaysia sejak Januari tahun lepas.

Exit policy atau jalan keluar itu akan melihat kepada usaha meningkatkan kesedaran dan pematuhan rakyat kepada normal baharu (memakai pelitup muka, penjarakan sosial serta menjaga kebersihan diri) dan prosedur operasi standard (SOP) menangani COVID-19 dengan kerajaan hanya memainkan peranan dari segi penguatkuasaan dan pemantauan SOP itu.

Dalam kata lain, kerajaan akan memperkasakan individu, keluarga, komuniti dan sektor supaya secara sukarela menjaga keselamatan masing-masing ketika pihak berkuasa memulihkan ekonomi, menarik pelabur asing, menyediakan peluang pekerjaan, memastikan akses rakyat kepada vaksin dan mengawal sempadan negara.

Persoalannya, adakah ini pilihan terbaik Putrajaya dan adakah rakyat kita sudah bersedia?

Selepas setahun berperang dengan COVID-19 dalam tiga gelombang penularan, kerajaan PN pimpinan Perdana Menteri Tan Sri Muhyiddin Yassin tentunya menyedari yang mekanisme kawalan pergerakan seperti Perintah Kawalan Pergerakan (PKP) membawa implikasi negatif kepada ekonomi negara dan kelangsungan hidup rakyat.

Buktinya, ekonomi negara menyusut 3.4 peratus pada suku tahun keempat 2020 atau merosot 5.6 peratus bagi keseluruhan ekonomi negara tahun lepas.

Kelangsungan hidup rakyat juga terjejas apabila statistik Jabatan Perangkaan Negara menunjukkan lebih 772,000 individu tidak bekerja atau bersamaan 4.8 peratus kadar pengangguran negara pada Disember tahun lepas.

Pakar ekonomi dari Putra Business School Prof Madya Dr Ahmed Razman Abdul Latiff menyifatkan langkah Putrajaya membuka lebih banyak sektor ekonomi tetapi menumpukan penguatkuasaan pematuhan SOP adalah tepat dan sebagai antara langkah awal exit policy dalam menangani COVID-19 dengan mengimbangi keperluan ekonomi dan keselamatan rakyat.

“Kalau kita tengok pematuhan rakyat agak tinggi… hanya sekitar 1.5 peratus yang masih melanggar SOP. Keyakinan harus diberikan kepada rakyat, aktiviti ekonomi harus berjalan untuk survival rakyat,” katanya kepada Bernama.

Kerajaan sejak tahun lepas melaksanakan beberapa langkah pantas dan berkesan untuk mengurangkan impak negatif COVID-19 terhadap pasaran buruh negara melalui Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA).

Mengakui inisiatif seperti program subsidi upah, geran perusahan kecil dan sederhana (PKS) dan bantuan kewangan membantu rakyat dalam jangka masa tertentu, Ahmed Razman berkata aktiviti ekonomi harus dirancakkan kembali dengan memperkasakan amalan normal baharu dan pematuhan SOP dalam kalangan rakyat.

“Kita tidak boleh hanya guna strategi tutup ekonomi (PKP). Ekonomi perlukan masa untuk pulih,” kata Ahmed Razman merujuk kepada PKP 2.0 yang dijangka memberikan impak dari segi penurunan kes jangkitan bermula hujung bulan ini selepas isu backlog atau tertunggak saringan COVID-19 diatasi.

Setakat ini, penularan kes harian COVID-19 masih mencecah empat angka iaitu melebihi 3,000 kes dan Kementerian Kesihatan dilaporkan optimis jumlah jangkitan akan berkurangan antara dua hingga tiga digit pada Mei dengan pelaksanaan PKP 2.0 yang setakat ini berkuat kuasa sehingga 18 Feb.

Difahamkan, kerajaan melalui mesyuarat Majlis Keselamatan Negara (MKN) mengenai COVID-19 yang dipengerusikan Muhyiddin yang diadakan tiga kali seminggu dan turut membabitkan menteri-menteri besar dan ketua-ketua menteri, akan meneruskan langkah kawalan di pintu sempadan negara.

Tindakan itu dilakukan atas nasihat Kementerian Kesihatan yang tidak mahu mengambil risiko terhadap ancaman mutasi baharu virus COVID-19 yang boleh menjejaskan keberkesanan vaksin yang bakal digunakan di Malaysia.

Statistik menunjukkan hanya kurang 10 kes import harian dilaporkan di Malaysia membuktikan keberkesanan kawalan sempadan selama ini, dan penurunan R-naught (kadar kebolehjangkitan) kepada 0.8 di Sabah juga dikaitkan dengan kawalan rentas sempadan yang berkesan di negeri itu.

Putrajaya juga dilapor akan meningkatkan proses saringan COVID-19, termasuk dalam kalangan pekerja asing yang diwajibkan bermula bulan ini, selain merancang untuk memberi vaksin percuma kepada warga asing di Malaysia.

“Dalam sains vaksin, jika dapat lebih ramai penerima vaksin, barulah kita selamat dan virus tidak menjangkiti orang lain,” kata Menteri Sains, Teknologi dan Inovasi Khairy Jamaluddin yang dipetik media mengenai keputusan kerajaan memberikan vaksin percuma kepada semua penduduk, termasuk bukan warga negara.

Kerajaan menyasarkan 80 peratus populasi negara atau 26.5 juta individu akan diberikan vaksin percuma bermula hujung bulan ini dalam tiga fasa membabitkan petugas barisan hadapan, kumpulan berisiko tinggi dan fasa terakhir membabitkan golongan dewasa berusia 18 tahun ke atas.

Untuk meyakinkan rakyat mengenai keselamatan vaksin Pfizer, Muhyiddin dilapor akan menjadi individu pertama di Malaysia menerima suntikan vaksin itu yang dijangka tiba di Malaysia akhir bulan ini.

Sebelum ini, beberapa pemimpin dunia termasuk Presiden Indonesia Joko Widodo (Jokowi) dan Presiden Amerika Syarikat Joe Biden melakukan tindakan yang sama.

Apa yang pasti, pelan vaksinasi negara itu antara strategi penting kerajaan dalam memastikan keselamatan rakyat dan kelangsungan ekonomi negara apabila PKP diminimumkan pada masa akan datang.

Pakar kesihatan awam UPM Prof Madya Dr Malina Osman ketika ditanya tentang langkah kerajaan memperluaskan ujian saringan dan vaksin kepada warga asing menyifatkan langkah itu sebagai baik tetapi menegaskan pemerkasaan individu dan komuniti tentang normal baharu dan pematuhan SOP adalah lebih penting.

“Virus ini sudah ada dalam komuniti, lebih 50,000 kes aktif. Apa yang lebih penting adalah pendidikan dan kesedaran rakyat,” katanya.

Jelaslah, pemerkasaan individu, komuniti dan sektor ekonomi terhadap normal baharu, pematuhan SOP dan menjaga keselamatan diri adalah pilihan exit policy bagi sesebuah kerajaan untuk menangani virus COVID-19 yang diramalkan terus aktif sehingga 2023. — AlHijrah Online

Syed Azwan Syed Ali adalah wartawan kanan BERNAMA dengan pengkhususan dalam liputan di zon konflik dan bencana. Beliau juga menulis tentang isu-isu antarabangsa dan semasa rakyat.

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.

KREDIT: BERNAMA


LZNK SEDIA LATIHAN BANTU NEGARA LUAR BANGUNKAN ZAKAT

ALOR SETAR: Lembaga Zakat Negeri Kedah (LZNK) bersedia menyediakan latihan untuk pelbagai pihak termasuk wakil agensi zakat dari luar negara, mengenai tadbir urus zakat secara telus dan cekap.

Ketua Pegawai Eksekutifnya, Syeikh Zakaria Othman berkata, sehingga kini pihaknya telah melatih beberapa wakil dari Uganda, Ghana dan terkini dari Nigeria serta sudah menerima permohonan daripada Karala di India, Senegal dan Tanzania.

“Istimewanya ialah perpindahan teknologi dan ilmu ini kita beri secara percuma sebab kita nak membantu mengembangkan cara urus tadbir zakat Kedah ini ke seluruh dunia.

“Kita juga akan bagi sijil Kedah International Zakat Academy (KIZA) apabila tamat latihan yang merangkumi antaranya cara kutipan agihan, perakaunan, audit sistem teknologi maklumat dan mereka boleh menggunakan modul yang sama di negara mereka nanti,” katanya.

Beliau berkata demikian pada Majlis Penyerahan Zakat Perniagaan bersama Syarikat-syarikat Korporat dan Pelancaran Sistem Zakat On Touch (ZOT) di sini, malam tadi.

Zakaria berkata modul pengurusan zakat Kedah turut menarik minat Bank Pembangunan Islam (IDB) yang beroperasi di Jeddah, Arab Saudi.

“Selepas mereka melihat kita melatih negara-negara lain membangunkan zakat, mereka sedia berbincang untuk mengeluarkan dana bagi membantu negara-negara itu kerana mereka melihat LZNK berpotensi membangunkan negara Islam dengan zakat,” katanya.

Mengenai Aplikasi ZOT, katanya aplikasi dalam talian yang dibangunkan kakitangan LZNK itu diyakini mampu meningkatkan jumlah kutipan serta agihan pada masa depan serta akan memberi lebih banyak manfaat kepada asnaf.

Katanya aplikasi itu memberi kemudahan kepada pembayar zakat dan pengurusan LZNK menyemak serta memantau kutipan setiap hari.

“Menerusinya orang ramai boleh mengetahui jumlah kutipan zakat sesebuah masjid di kampung mereka dan ke mana ianya diagihkan sekali gus dapat membina keyakinan masyarakat kepada institusi itu untuk membayar zakat,” katanya. — BERNAMA


ELAUN GURU KAFA RM1,100, RM600 ONE-OFF UNTUK IMAM, BILAL

KUALA LUMPUR: Kerajaan menaikkan elaun guru Kelas Agama dan Fardu Ain (KAFA) sebanyak RM100 menjadikan jumlah kepada RM1,100.

Perdana Menteri Datuk Seri Anwar Ibrahim berkata, melalui peruntukan tambahan lebih RM40 juta itu melibatkan 35,000 guru KAFA.

Selain itu, sumbangan khas RM600 turut disalurkan kepada imam, bilal, tok siak , noja, marbut, guru KAFA serta guru takmir.

“Seramai 70 ribu orang akan menerima sumbangan ini melibatkan peruntukan lebih RM 40 juta.

“Kerajaan telah menyediakan peruntukan berkaitan hal ehwal Islam berjumlah RM 1.5 bilion dan kita mahu institusi Islam dalam negara Madani ini menjadi contoh terbaik dalam kecekapan pentadbiran,” katanya semasa Pembentangan Belanjawan 2023 Malaysia Madani di Parlimen, hari ini.–AlHijrah Online


HELAH TIGA LELAKI MENYAMAR JADI POLIS UNDANG PADAH

KUALA LUMPUR: Helah tiga lelaki tempatan menyamar sebagai anggota polis untuk melepaskan diri ketika diperiksa oleh anggota Unit Kereta Peronda (MPV) membawa padah apabila mereka ditahan di Lebuhraya Shah Alam (Kesas), Subang Jaya, semalam.

Ketua Polis Daerah Subang Jaya, ACP Wan Azlan Wan Mamat, berkata dalam kejadian pada jam 10.10 malam itu, polis mengesan sebuah kereta jenis Perodua Myvi yang dinaiki oleh tiga suspek berkenaan dalam keadaan mencurigakan.

“Semasa ditahan, salah seorang daripada suspek memperkenalkan diri sebagai anggota polis tetapi gagal mengemukakan kad kuasa sebagai bukti dan hasil pemeriksaan lanjut, polis telah menemukan sebuah beg hitam yang mengandungi pelbagai barangan kelengkapan polis.

“Antaranya sepasang gari, kad pas polis berserta gambar dan nombor badan, lencana besi lambang polis dan rantai Polis Antarabangsa (Interpol). Ketiga-tiga suspek gagal memberikan keterangan yang munasabah berkenaan barangan tersebut,” katanya, dalam kenyataan, hari ini.

Menurutnya, ketiga-tiga suspek berusia 18 hingga 31 tahun itu direman empat hari sehingga Jumaat ini untuk siasatan mengikut Seksyen 170 Kanun Keseksaan dan Seksyen 89 Akta Polis 1967 dan jika sabit kesalahan boleh dihukum penjara serta denda.

Dalam perkembangan lain, Wan Azlan berkata seorang lelaki berusia 45 tahun ditahan kerana disyaki memecah masuk ke dalam sebuah rumah di sekitar Subang Jaya, pada pagi Sabtu lalu, mengakibatkan mangsa mengalami kerugian sebanyak RM5,800.

Katanya, suspek berjaya ditahan di belakang sebuah restoran di Jalan SS15/8a, Subang Jaya, pada jam 11.30 pagi semalam dan hasil penahanan, polis merampas beberapa barangan termasuk milik mangsa.

“Siasatan awal mendapati suspek memilik lapan rekod jenayah dan satu rekod dadah. Dia kini ditahan reman sehingga Jumaat ini bagi membantu siasatan mengikut Seksyen 380 Kanun Keseksaan kerana mencuri,” katanya.–AlHijrah Online


KEMUNGKINAN BESAR TIADA LAGI UPSR

ALOR GAJAH: Ujian Penilaian Sekolah Rendah (UPSR) kemungkinan besar tidak lagi akan diadakan.

Memetik laporan Harian Metro, pemansuhan peperiksaan tersebut kini sedang dalam peringkat akhir kajian oleh Kementerian Pendidikan Malaysia (KPM).

Pun begitu, Timbalan Menteri Pendidikan I, Muslimin Yahaya, berkata keputusan muktamad mengenai pemansuhan itu akan dibuat tidak lama lagi.

“Kemungkinan besar tidak akan ada lagi UPSR pada tahun hadapan dan selama-lamanya. Kemungkinan besar kumpulan murid yang menduduki UPSR pada tahun lalu adalah yang terakhir.

“Kementerian sekarang pada peringkat akhir membuat kajian mengenainya dan insya-Allah akan membuat keputusan muktamad tidak lama lagi,” katanya hari ini.

Menurut Muslimin tiada kajian dibuat KPM untuk menggantikan UPSR.

Jelas beliau pencapaian akademik murid tahun enam akan dinilai melalui pentaksiran sepanjang masa, ujian esei dan temu duga bagi penempatan di lima jenis sekolah khusus.

Pada 15 April lalu, KPM mengumumkan UPSR dan Pentaksiran Tingkatan Tiga (PT3) bagi tahun ini dibatalkan berikutan pandemik Covid-19. — AlHijrah Online


Gejala seksual remaja: Guru, ibu bapa perlu berkerjasama

SHAH ALAM, 14 Februari – Kerjasama
antara ibu bapa dan guru amat diperlukan dalam menerangkan pendidikan seks
kepada anak-anak.

Pengasas & Speaker Modul
Goodbye Pornography, Mohd Fadly Othman berkata, budaya tunding jari antara guru
dan ibu bapa perlu dihentikan dalam menangani isu tersebut.

“Maaf cakap, bila semua berbalik
ke sekolah, mereka mungkin tiada sifat tanggugjawab. Semua akhlak peribadi
anak-anak bermula daripada rumah.

“(Applikasi) Whatsapp yang ada
bukan untuk beritahu berapa anak tak datang tapi berkongsi maklumat dalam media
sosial, penerangan kena beri kepada ibu bapa.”

“Dari situ baru masyarakat dididik,
sekolah dididik dan tidak akan berlaku tunding jari. Sampai bila nak habis
budaya tunding jari ini,” katanya.

Beliau berkata demikian ketika menjadi panelis dalam Wacana Sinar Ke-90 bertajuk Pendidikan Seksualiti dan Salah Laku Remaja di Dewan Karangkraf, semalam. – Sinar Harian


PENUNGGANG MOTOSIKAL MAUT DI LEBUHRAYA DASH

PETALING JAYA: Seorang lelaki maut selepas motosikal ditunggangnya terbabas sebelum terjatuh di Kilometer 15.7 Lebuhraya Bertingkat Damansara Shah Alam (DASH) dekat Penchala, tengah malam tadi.

Ia merupakan kemalangan maut pertama dicatatkan di lebuh raya tersebut selepas dibuka sejak Jumaat lepas.

Ketua Polis Daerah Petaling Jaya ACP Mohamad Fakhrudin Abdul Hamid berkata, mangsa berusia 24 tahun menunggang SYM VF3i dari arah Penchala ke Denai Alam.

“Mangsa terbabas lalu melanggar pembahagi jalan sebelum terjatuh di atas jalan raya.

“Mangsa disahkan meninggal dunia di tempat kejadian oleh pasukan perubatan,” katanya dalam kenyataan, hari ini.

Menurutnya, siasatan lanjut masih dijalankan bagi mengesan punca dan sebab kematian.

Kes disiasat mengikut Seksyen 41 Akta Pengangkutan Jalan (APJ) 1987.—AlHijrah Online


AHMAD TERRIRUDIN DILANTIK SEBAGAI PEGUAM NEGARA

PUTRAJAYA: Peguam Cara Negara Datuk Ahmad Terrirudin Mohd Salleh dilantik sebagai Peguam Negara berkuat kuasa 6 Sept ini, umum Ketua Setiausaha Negara Tan Sri Mohd Zuki Ali.

Dalam kenyataan hari ini, Mohd Zuki berkata Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memperkenankan pelantikan Ahmad Terrirudin selaras dengan Fasal (1) Perkara 145 Perlembagaan Persekutuan.

Ahmad Terrirudin, 55, menggantikan Tan Sri Idrus Harun yang akan tamat tempoh lantikan secara kontrak pada 5 Sept.

Idrus yang sebelum ini merupakan bekas Hakim Mahkamah Persekutuan, dilantik sebagai Peguam Negara dengan kontrak dua tahun bermula 6 Mac 2020.

Beliau kemudiannya dilantik semula ke jawatan berkenaan pada 6 Mac 2022 untuk tempoh setahun lagi. Pada 3 Mac lepas, kontrak Idrus sebagai Peguam Negara disambung untuk tempoh enam bulan berkuat kuasa 6 Mac.

Mohd Zuki dalam kenyataannya turut merakamkan penghargaan kepada Idrus atas perkhidmatan sepanjang memegang jawatan Peguam Negara.

Dilahirkan di Alor Setar, Kedah pada 12 April 1968,  Ahmad Terrirudin merupakan Ketua Pendaftar Mahkamah Persekutuan sebelum dilantik sebagai Peguam Cara Negara pada 25 Mac 2022.

Beliau berkahwin dengan Datin Zarina Idris dan dikurniakan empat anak iaitu dua lelaki dan dua perempuan.

Beliau yang merupakan lulusan Ijazah Sarjana Muda Undang-Undang (LLB Hon) dari Universiti Malaya pada 1992 pernah menjawat jawatan sebagai Penasihat Undang-Undang Negeri Kedah pada 2019 dan sebelum itu merupakan Timbalan Ketua Bahagian Guaman III, Bahagian Guaman, Jabatan Peguam Negara pada 2017.

Beliau juga pernah dilantik sebagai Pengerusi Mahkamah Perusahaan Kuala Lumpur dan Pulau Pinang pada 2008 dan 2007.

Ahmad Terrirudin yang memulakan perkhidmatannya sebagai pegawai undang-undang (kehakiman) di Mahkamah Tinggi Kuala Lumpur juga pernah dilantik sebagai Hakim Mahkamah Sesyen Kuala Lumpur pada 2007 dan sebelum itu beliau adalah pegawai khas kepada Ketua Hakim Negara Tun Ahmad Fairuz Sheikh Abdul Halim pada 2003.–AlHijrah Online


TAHFIZ DIGALAK KERJASAMA DENGAN INSTITUSI TVET

KUALA LUMPUR: Institusi tahfiz di seluruh negara digalakkan untuk mengadakan kerjasama strategik dengan institusi Program Latihan Teknikal dan Vokasional (TVET).

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata langkah itu bagi menyahut agenda memperkasakan Pendidikan tahfiz-TVET dalam usaha menambah nilai lepasan tahfiz.

“Pusat tahfiz boleh melaksanakan kerjasama strategik dengan institusi TVET seperti Institut Kemahiran MARA (IKM), Kolej Komuniti, GIATMARA, Institut Latihan Perindustrian (ILP) dan lain-lain.

“Sebagai contoh, beberapa institusi tahfiz seperti Yayasan ADDIN Perak, Yayasan An-Nahdhoh, Maahad Tahfiz Tarbiah Al-Ummah, Tahfiz TVET Al-Aminiah adalah antara institusi tahfiz yang melaksanakan program TVET sama ada di peringkat sijil atau diploma,” katanya ketika Sesi Penggulungan Perbahasan Kajian Separuh Penggal Rancangan Malaysia Kedua Belas (KSP RMKE-12) di Dewan Rakyat.

Mohd Na’im mengulas cadangan Ahli Parlimen Jerantut Khairil Nizam Khirudin berhubung cadangan tahfiz TVET diwujudkan di Jerantut, Pahang.

Tambahnya, kerajaan melalui Jabatan Kemajuan Islam Malaysia (JAKIM) dan Pihak Berkuasa Agama Negeri (PBAN) telah melaksanakan kerjasama strategik dengan Jabatan Pembangunan Kemahiran (JPK) di bawah Kementerian Sumber Manusia (KSM), Jabatan Pendidikan Politeknik dan Kolej Komuniti (JPPKK) di bawah Kementerian Pengajian Tinggi (KPT).

Selain itu kerjasama turut dibuat dengan Majlis Amanah Rakyat (MARA) melalui GIATMARA di bawah Kementerian Pembangunan Luar Bandar (KPLB) bagi mempromosi laluan pendidikan TVET kepada pelajar tahfiz dan menjadikan institusi tahfiz sebagai Pusat Bertauliah (PB) program kemahiran yang diiktiraf oleh JPK.

Darul Quran JAKIM katanya adalah antara Pusat Bertauliah (PB) yang diiktiraf oleh JPK dalam melaksanakan Program Pengurusan Tahfiz.

Pahang juga katanya telah menyahut agenda memperkasakan Pendidikan tahfiz-TVET melalui Yayasan Pahang yang telah mewujudkan Program Tahfiz Mahir yang memberi fokus kepada lepasan 183 sekolah pondok, madrasah dan institusi tahfiz di Pahang bertujuan untuk menambah nilai lepasan tahfiz dengan kemahiran TVET bagi memenuhi persaingan dalam pasaran kerjaya.

“Pelaksanaan agenda tahfiz-TVET sebagai agenda nasional akan terus diperkasakan melalui kerjasama strategik semua pihak pemegang taruh dan institusi tahfiz bagi melestarikan pendidikan tahfiz di negara ini selaras dengan Dasar Pendidikan Tahfiz Negara (DPTN),” katanya. — AlHijrah Online


PENGARAH VETERAN ‘MAT LONDON’ MENINGGAL DUNIA

KUALA LUMPUR: Presiden Persatuan Pengarah Filem Malaysia (FDAM), Dr Ahmad Ibrahim atau Mat London, 74, telah meninggal dunia pada awal pagi tadi.

Anaknya, Amie Sofia Ahmad, berkata, Allahyarham telah menghembuskan nafas terakhir pada jam 5.57 pagi tadi di Hospital Kuala Lumpur.

“Dimaklumkan papa saya Ahmad Ibrahim telah menghembus nafas pada jam 5.57 pagi hari Jumaat 14 Julai 2023, di Hospital Kuala Lumpur (HKL).

“Semoga Allah merahmati dan mengampuni papa. Semoga bertemu kembali di syurga InsyaAllah,” katanya.

Sebelum ini Allahyarham dirawat di Unit Rawatan Rapi (ICU) HKL sejak 16 Jun lalu akibat jangkitan paru-paru.–AlHijrah Online


BAYI PEREMPUAN DITEMUKAN ATAS JALAN RAYA

KENINGAU: Seorang bayi perempuan yang cukup sifat ditemukan ditinggalkan di atas jalan raya di Jalan Kampung Korikot, Tambunan dekat sini awal pagi semalam.

Ketua Polis Daerah Keningau DSP Nor Rafidah Kasim berkata bayi perempuan itu, ditemukan orang awam pada pukul 1.05 pagi sebelum membuat laporan kepada pihak polis.

Beliau berkata pihaknya menerima laporan mengenai perkara itu pada pukul 2.38 pagi, dan siasatan awal mendapati, bayi perempuan tersebut ditemukan orang awam yang sedang dalam perjalanan pulang ke rumah.

“Bayi tersebut dalam keadaan dibalut dengan kain putih bercorak bunga. Pengadu terkejut dan terus mengangkat bayi itu masuk ke dalam kereta.

“Bayi terbabit kemudian dibawa ke Hospital Tambunan untuk pemeriksaan dan rawatan lanjut,” katanya dalam kenyataan hari ini.

Nor Rafidah berkata bayi perempuan tersebut dalam keadaan stabil dan masih mendapatkan rawatan di hospital berkenaan.

Beliau berkata kes disiasat di bawah Seksyen 317 Kanun Keseksaan dan orang ramai yang mempunyai sebarang maklumat berhubung kes itu, diminta menghubungi pegawai penyiasat  Inspektor Mohd Damsa Dahlan di talian 016-448 6747.–AlHijrah Online


COVID-19: JUMLAH KEMATIAN DI CHINA CECAH 2,118

BEIJING: Jumlah orang yang dijangkiti COVID-19 di seluruh tanah besar China, mencecah 74,576, dengan 2,118 pesakit meninggal dunia, lapor agensi berita Sputnik memetik Suruhanjaya Kesihatan Negara pada Khamis.

“Suruhanjaya itu menerima maklumat mengenai 74,576 kes disahkan dari 31 wilayah (rantau dan majlis perbandaran), termasuk 56,303 pesakit, 11,864 dalam keadaan kritikal, 2,118 meninggal dunia dan 16,155 dibenarkan keluar hospital,” kata suruhanjaya dalam satu kenyataan.

Dalam tempoh 24 jam lalu, pihak berkuasa mendaftarkan sebanyak 394 kes baharu dan 114 kematian, termasuk 108 orang di wilayah Hubei.

Dalam tempoh sama, 1,277 kes baharu disyaki direkodkan, manakala lebih 126,000 orang yang berhubung dengan pesakit, berada di bawah pemantauan perubatan.

Jumlah kes yang disahkan di Hong Kong pula 65, dengan dua pesakit meninggal dunia dan lima lagi dibenarkan keluar hospital. Di Macau, 10 orang yang dijangkiti, enam tidak lagi berada di bawah pemantauan perubatan. Sementara di Taiwan jumlah yang dijangkiti mencecah 24 orang dengan satu kematian dan dua lagi disahkan pulih.

COVID-19 – mula dikesan di bandar Wuhan, di wilayah Hubei pada Disember, sejak itu virus tersebut merebak ke lebih 25 negara. Pada akhir Januari, Pertubuhan Kesihatan Sedunia mengisytiharkan darurat kesihatan global. — BERNAMA


MAYAT KELAPAN MANGSA KEPALA AIR KEMAMAN DITEMUI

CHUKAI: Mayat kelapan mangsa tragedi kepala air di Jeram Air Putih ditemukan kira-kira 3 petang tadi.

Ketua Polis Daerah Kemaman Supt Hanyan Ramlan berkata mayat Putri Alleya Maisarah Karim, 16, dijumpai pada jarak dua kilometer dari lokasi kejadian iaitu di sektor A di atas beting pasir pada ketinggian lima meter (m).

Pengecaman mayat dilakukan oleh waris mangsa.

“Kedudukan mayat Putri Alleya Maisarah hanya 500m dari lokasi penemuan mayat kedua iaitu adiknya, Muhammad Zulqarnain Haikal Karim, 11, pada Ahad,” katanya kepada pemberita di Pusat Kawalan Operasi di Balai Polis Air Putih di sini hari ini.

Beliau berkata operasi mencari dan menyelamat (SAR) diteruskan bagi mengesan dua lagi mangsa yang masih hilang.

Pada Ahad, 10 individu termasuk sembilan sekeluarga dari Felda Lepar Hilir, Kuantan, Pahang dilaporkan berkelah di Jeram Air Putih pada petang Sabtu, sebelum hilang dihanyutkan kepala air di kawasan itu.

Lapan mayat telah ditemukan dan dikenal pasti identitinya iaitu Karim Abdullah, 39; Azizah Eiyi, 40; Muhammad Zulqarnain Haikal Karim, 11; Putri Nurerina Natasya; Muhammad Haziq Ziqree Karim, 6; Putri Aryana Umaira Karim, 4; Putri Balqis Izzati Abdul Rahman, 18; dan Putri Alleya Maisarah Karim, 16.

Dua yang masih hilang ialah Putri Nor Fatin Karim, 14, dan Muhammad Fikri Saliman, 24, dari Batu Pahat, Johor yang merupakan tunang kepada Putri Balqis Izzati.–AlHijrah Online


TH CATAT PENDAPATAN RM1.47 BILION SEPARUH PERTAMA 2022

KUALA LUMPUR: Lembaga Tabung Haji (TH) mencatatkan pendapatan berjumlah RM1.47 bilion bagi tempoh separuh pertama 2022 dengan jumlah deposit sebanyak RM88.09 bilion, iaitu paras tertinggi sejak 59 tahun penubuhannya.

TH berkata sepanjang tempoh enam bulan pertama, lebih daripada 200,000 akaun simpanan baharu telah dibuka, seterusnya menyaksikan peningkatan jumlah keseluruhan pendeposit TH kepada 8.6 juta orang.

Ini menunjukkan kepercayaan dan sokongan terhadap TH sebagai sebuah institusi yang membantu umat Islam menyimpan dan melaksanakan ibadah haji masih kekal utuh, kata syarikat itu.

“Pencapaian ini mencerminkan daya tahan TH walaupun berhadapan dengan kesan selepas pandemik COVID-19 yang masih belum berakhir, antaranya ancaman inflasi, ketidaktentuan pasaran dan kelemahan ekonomi dunia,” kata TH dalam satu kenyataan hari ini.

Pengarah Urusan Kumpulan dan Ketua Pegawai Eksekutifnya Datuk Seri Amrin Awaluddin berkata pendekatan pelaburan yang mengutamakan keselamatan pulangan mencerminkan komitmen TH untuk melindungi kepentingan para pendeposit dengan memelihara dan meningkatkan simpanan mereka.

Beliau berkata, TH sentiasa menghargai sokongan para pemegang taruhnya terutamanya pendeposit.

“Melangkah ke hadapan, TH akan meneruskan usaha meningkatkan pendapatan melalui pelaburan dan menguruskan kos operasi dengan lebih cekap untuk memastikan agihan keuntungan yang mampan dan stabil untuk para pendeposit.

“TH juga akan terus fokus terhadap tahap tadbir urus, pematuhan dan integriti yang tinggi demi kebaikan TH dan pendepositnya,” kata Amrin dalam kenyataan itu.

Menurut TH, sebahagian besar pendapatan diperoleh daripada pelaburan pendapatan tetap yang telah menyumbang sebanyak RM966.34 juta dalam tempoh separuh pertama 2022, merangkumi 65.71 peratus daripada jumlah pendapatan kasarnya.

Pelaburan saham turut menyumbang sebanyak RM224.62 juta yang mencatatkan peningkatan RM41.27 juta berbanding RM183.35 juta pada tempoh yang sama pada tahun lalu.

Pelaburan ekuiti menyumbang 15.27 peratus daripada jumlah keseluruhan pendapatan, manakala pelaburan harta tanah memperoleh pendapatan sebanyak RM213.66 juta, diikuti pendapatan-pendapatan lain sebanyak RM66.07 juta.

“Setelah mengambil kira perbelanjaan termasuk peruntukan zakat, TH mencatat keuntungan bersih sebanyak RM1.03 bilion dalam tempoh enam bulan pertama sehingga 30 Jun 2022, berbanding RM1.22 bilion dalam tempoh yang sama pada tahun 2021,” kata syarikat itu.

TH berkata penurunan keuntungan itu adalah setelah mengambil kira perbelanjaan Bantuan Kewangan Haji yang diberikan kepada jemaah haji bagi musim 1443H/2022M.

Kos Haji bagi musim 1443H/2022M adalah sebanyak RM28,632 bagi setiap jemaah berbanding anggaran awal RM25,540 bagi setiap jemaah, manakala kos Haji bagi musim 1440H/2019M adalah sebanyak RM22,900 seorang.

TH tidak menghantar jemaah Haji dari Malaysia pada tahun 2020 dan 2021.

Perbelanjaan TH meningkat sebanyak RM134.42 juta pada separuh pertama 2022 kepada RM437.30 juta pada Jun 2022 berikutan Bantuan Kewangan Haji kepada para jemaah musim 1443H/2022M yang terus ditanggung oleh syarikat itu.

Jumlah perbelanjaan Bantuan Kewangan Haji dijangka meningkat kepada RM185.7 juta apabila musim haji 1443H/2022M tamat dalam suku ketiga nanti.-AlHijrah Online


KEKASIH KELAR TEMAN WANITA KERANA CEMBURU DITAHAN

KUALA LUMPUR: Polis menahan kekasih kepada wanita yang maut dikelar dalam pergaduhan dipercayai akibat cemburu di sebuah premis perniagaan di Serdang Perdana, Seri Kembangan, dekat sini, malam tadi.

Ketua Polis Daerah Serdang, Asisten Komisioner A A Anbalagan, berkata suspek berusia 33 tahun ditahan ketika menyerah diri di pekarangan Ibu Pejabat Polis Daerah (IPD) Serdang, kira-kira jam 11.30 pagi tadi.

“Suspek beralamat di Taman Muhibbah, Seri Kembangan itu mengaku terbabit kes pembunuhan berkenaan ketika disoal siasat.

“Ujian saringan air kencing mendapati suspek yang merupakan seorang pemandu lori, negatif dadah,” katanya dalam satu kenyataan, hari ini.

Media sebelum ini melaporkan, wanita berusia 29 tahun itu ditemui maut dengan kesan kelar di leher dipercayai akibat pergaduhan.

Kes tersebut disiasat mengikut Seksyen 302 Kanun Keseksaan.–AlHijrah Online


ISU HINA NABI, UMAT ISLAM DISERU BERSATU

KOTA BHARU: Umat Islam di negara ini diseru supada bersolidariti dalam menentang penghinaan yang dilakukan oleh dua ahli politik India terhadap Nabi Muhammad SAW.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata penghinaan berkenaan dianggap sebagai perbuatan melampau dan tidak boleh diterima.

“Malah perkara ini juga boleh dijadikan iktibar dan pengajaran bahawa orang Islam perlu bangkit dan bersatu barulah orang tidak boleh hina agama dan Nabi kita, sekali gus akan berasa gerun apabila melihat umat Islam bersatu, kalau kita berpecah orang boleh buat apa sahaja,” katanya.

Beliau berkata demikian pada sidang media selepas Majlis Perasmian Program Lambaian Kaabah di Dewan Haji Nik Abdullah Arshad, Kompleks Purnama di Pengkalan Chepa di sini hari ini.

Turut hadir Pengerusi Jawatankuasa Kerajaan Tempatan, Perumahan dan Kesihatan negeri Dr Izani Husin.

Sebelum ini media melaporkan Malaysia bersama Indonesia, Qatar, Kuwait, Iran, Arab Saudi dan negara Islam lain mengutuk kenyataan ahli politik daripada parti pemerintah India yang didakwa menghina Islam baru-baru ini.

Ahli Parlimen Pengkalan Chepa itu turut menyangkal dakwaan bahawa pihaknya tidak bertindak tegas dalam isu tersebut, malah katanya, Menteri di Jabatan Perdana Menteri (Hal Ehwal Agama) terlebih dahulu telah mengeluarkan kenyataan mengenai isu itu dan mengutuk sekeras-kerasnya penghinaan terhadap Nabi Muhammad SAW.

“Saya juga telah mengeluarkan dua kenyataan untuk mengutuk sekeras-kerasnya tindakan ini dan Alhamdulillah kita tengok sensitiviti orang Islam terhadap Nabi masih tinggi yang memberi respon pada kenyataan yang dikeluarkan.

“Selain itu, saya juga difahamkan hari ini terdapat beberapa penyertaan daripada badan-badan bukan kerajaan (NGO) yang sedang berarak ke kedutaan India untuk membuat bantahan, jadi kita sokong bantahan tersebut,” katanya. – AlHijrah Online


LORI TANGKI LANGGAR LAMPU ISYARAT MERAH REMPUH BAS, SEORANG KANAK-KANAK MAUT

SEGAMAT: Sebuah lori tangki yang gagal mematuhi lampu isyarat merah menjadi punca seorang kanak-kanak lelaki berusia 10 tahun maut dalam kemalangan di simpang empat lampu isyarat di Kilometer 138.3 Jalan Johor Bahru-Seremban, Bandar Chaah di sini, pagi tadi.

Ketua Polis Daerah Segamat, Superintendan Ahmad Zamry Marinsah, berkata kemalangan kira-kira jam 7.30 pagi itu membabitkan sebuah lori tangki dipandu lelaki berusia 62 tahun dengan sebuah bas henti-henti.

Menurutnya, siasatan awal mendapati kemalangan dipercayai berpunca daripada pemandu lori tangki jenis Scania yang datang dari arah Segamat menghala ke Johor Bahru.

“Sejurus tiba di lokasi kejadian, pemandu lori tangki itu dipercayai gagal mematuhi isyarat lampu merah mengakibatkan berlaku rempuhan di bahagian sebelah kanan bas berkenaan yang sedang menghala keluar dari simpang empat di bandar Chaah.

“Penumpang bas yang duduk di bahagian tengah sebelah kanan bas, M Iswaran berusia 10 tahun maut akibat cedera parah di kepala,” katanya seperti dilaporkan Berita Harian.

Beliau berkata, pemandu lori itu turut cedera parah di kepala serta badan dan kini sedang menerima rawatan di bahagian kecemasan Hospital Daerah Segamat (HDS).

“Pemandu bas berusia 59 tahun juga cedera parah dan dirawat di hospital sama, termasuk dua penumpang wanita berusia 23 tahun 49 tahun,” katanya.

“Kes disiasat mengikut Seksyen 41 (1) Akta Pengangkutan Jalan 1987. Polis meminta saksi awam yang mempunyai maklumat mengenai kemalangan itu untuk tampil membantu siasatan dengan menghubungi Bahagian Siasatan dan Penguatkuasaan Trafik Segamat (BSPTD) di talian 07-9325811,” katanya. –AlHijrah Online


COVID-19: KKM SEDIA KETATKAN SOP KESIHATAN DI PINTU MASUK NEGARA

KUALA LUMPUR: Kementerian Kesihatan (KKM) sedia mengubah dasar penjagaan kesihatan pengurusan pandemik COVID-19 di sempadan negara sedia ada, termasuk memperketatkan prosedur operasi standard (SOP) pemeriksaan kesihatan di pintu masuk negara.

Menteri Kesihatan Dr Zaliha Mustafa berkata ia akan dilaksanakan jika perlu, bukan sahaja kepada pengunjung atau pengembara (warganegara Malaysia dan bukan warganegara) yang tiba dari negara China, bahkan yang tiba dari semua negara di dunia.

Beliau berkata dengan pelanjutan Malaysia sebagai ‘Kawasan Tempatan Jangkitan” sehingga Jun depan, ia memberi ruang kepada KKM untuk mengambil sebarang tindakan segera bila diperlukan, susulan lonjakan semula kes wabak itu di China.

Menurutnya KKM memandang serius kebimbangan rakyat berhubung kenaikan kes COVID-19 di China serta sekatan yang dibuat beberapa negara lain terhadap pengembara dari negara republik berkenaan, dan perkara itu adalah keutamaan KKM ketika ini.

“KKM akan meningkatkan kaedah pembendungan penularan jangkitan COVID-19 dalam negara serta kesiapsiagaan bagi berdepan dengan sebarang kemungkinan peningkatan kes wabak itu,” katanya dalam kenyataan, hari ini.

Dr Zaliha berkata KKM juga sentiasa bersiap siaga meningkatkan kapasiti kesihatan bagi menghadapi sebarang kemungkinan.

Menurutnya KKM sentiasa mengambil polisi berpandukan dan berasaskan sains serta data yang tepat selain berhubung rapat dan mengadakan perbincangan dari semasa ke semasa bersama Pertubuhan Kesihatan Dunia (WHO), China serta rakan-rakan negara ASEAN.

“WHO telah mengadakan mesyuarat dengan China bagi urusan perkongsian data terkini dan ia akan diteruskan bagi mengetahui secara terperinci maklumat, situasi dan pengurusan COVID-19 di negara berkenaan.

“Berdasarkan maklumat yang dilaporkan negara China kepada pihak WHO, varian dan subvarian yang ada di China, juga telah dikesan di Malaysia,” katanya.

Penghujung tahun lepas, China melaporkan berlaku lonjakan kes COVID-19 berikutan varian Omicron yang merebak dengan pantas, dan beberapa negara mengambil keputusan untuk menyekat kemasukan pengembara dari China ke negara mereka sebagai langkah menghalang penularan wabak itu.

Sementara itu Dr Zaliha berkata berdasarkan maklumat sedia ada, vaksin COVID-19 berkesan dengan memberi perlindungan dari mendapat gejala teruk akibat jangkitan virus itu, dan ia sepatutnya mengurangkan kemasukan ke hospital.

Selain itu katanya vaksin Bivalent akan dibekalkan kepada Malaysia tidak lama lagi berikutan kelulusan pendaftaran bersyarat yang diberikan Pihak Berkuasa Kawalan Dadah, baru-baru ini.

“Pengumuman akan dibuat selepas bekalan diterima bersama dengan kriteria kelayakan untuk mendapatkannya.

“KKM menggesa orang ramai yang menerima dos penggalak pertama yang melebihi tempoh enam bulan agar mendapatkan dos penggalak kedua serta tidak menunggu vaksin Bivalent. Vaksin Monovalent sedia ada masih sangat berkesan untuk mengurangkan gejala serius dan kes kematian,” katanya.

Dr Zaliha berharap peratusan pengambilan dos penggalak terus meningkat, terutama golongan berisiko memandangkan ketika ini hanya 49.8 peratus daraipada rakyat Malaysia sudah mendapat vaksin dos penggalak pertama dan hanya 1.9 peratus mengambil vaksin dos penggalak kedua.

Beliau turut mengingatkan rakyat agar terus menjaga kesihatan kendiri dan keluarga masing-masing serta sentiasa mematuhi saranan serta nasihat kesihatan. — AlHijrah Online


PEMAKAIAN PELITUP MUKA DI KAWASAN TERBUKA TIDAK LAGI DIWAJIBKAN

KUALA LUMPUR: Pemakaian pelitup muka di luar bangunan dan kawasan terbuka tidak lagi diwajibkan.

Menteri Kesihatan Khairy Jamaluddin berkata, bagi kawasan di dalam bangunan arahan pemakaian pelitup muka adalah kekal wajib.

“Pemakaian pelitup muka diwajibkan apabila berada di dalam bangunan termasuk gedung membeli belah dan pengangkutan awam termasuk e-hailing.

“Penguatkuasaan di bawah Akta Pencegahan dan Pengawalan Penyakit Berjangkit 1988 [Akta 342] dan peraturan-peraturan di bawahnya akan dikenakan ke atas individu yang gagal mematuhi arahan pemakaian pelitup muka ini,” katanya dalam sidang media hari ini.

Ujar Khairy, pelitup muka bagaimanapun boleh ditanggalkan semasa melakukan senaman berat di dalam bangunan, sekiranya berseorangan di dalam suatu ruang, ketika sedang makan dan minum, ketika sedang berucap dan membuat persembahan.

Khairy dalam pada itu memaklumkan pemakaian pelitup muka di kawasan terbuka amat digalakkan kerana ia mampu mengurangkan penularan jangkitan.

Pemakaian pelitup muka di kawasan terbuka disaran terus diamalkan terutamanya apabila berada di kawasan ramai orang dan sesak, individu yang bergejala, individu berisiko tinggi, melakukan aktiviti bersama orang yang berisiko tinggi seperti warga emas dan kanak-kanak.

Kata Khairy, ketetapan baharu itu akan mula berkuatkuasa pada 1 Mei 2022. – AlHijrah Online


SULTAN KEDAH GESA UMAT ISLAM TIDAK BANGKIT ISU GUGAT PERPADUAN UMMAH

ALOR SETAR: Sultan Kedah Al-Aminul Karim Sultan Sallehuddin Sultan Badlishah menggesa umat Islam agar tidak membangkitkan isu yang boleh menggugat perpaduan ummah bagi mengelakkan berlakunya perpecahan dalam kalangan umat Islam di negara ini.

Baginda sama sekali tidak bersetuju dengan segelintir golongan yang tidak bertanggungjawab menggunakan platform masjid sebagai tempat untuk berpolitik dan menimbulkan kegawatan.

“Antara sebab perpecahan yang melanda masyarakat ialah ketidakmampuan dalam mengendalikan hawa nafsu, selain tidak matang dalam memberikan tindak balas dalam perbezaan pendapat sehingga mudah melenting dan bergaduh sesama sendiri.

“Walhal pergaduhan itu ada yang berpunca daripada isu remeh-temeh… jadi, beta mengharapkan umat Islam terutamanya di negeri Kedah ini juga sentiasa hidup dalam bersatu padu dan menjaga kehormanian,” titah baginda pada Sambutan Maal Hijrah Peringkat Negeri Kedah di sini hari ini

Baginda turut bertitah sebarang bibit-bibit perpecahan dapat diatasi apabila umat Islam kembali semula kepada ajaran yang paling asas iaitu berpegang kepada al-Quran.

“Beta menyeru agar kita semua menghayati setiap inci iktibar daripada kehidupan Rasullah S.A.W serta berusaha sedaya upaya menyerap tingkah laku dan akhlak baginda agar tercerna dalam hidup kita uswah dan qudwah baginda yang sangat mulia,” titah baginda.

Sambutan yang bermula pada pukul 10.30 pagi itu turut dihadiri Raja Muda Kedah Tengku Sarafudin Badlishah Sultan Sallehuddin, Menteri Besar Kedah Datuk Seri Muhammad Sanusi Md Nor dan Setiausaha Kerajaan Negeri Kedah Datuk Norizan Khazali.–AlHijrah Online


WANITA YANG DITEMUKAN MATI DIBUNUH, DIBAKAR TIDAK HAMIL SEPERTI DIDAKWA – POLIS

IPOH: Wanita yang ditemukan mati dipercayai dibunuh dan dibakar di tepi Sungai Kuala Kangsar, di Kampung Talang Hulu, Kuala Kangsar akhir bulan lepas didapati tidak hamil seperti didakwa.

Ketua Polis Perak Datuk Mior Faridalathrash Wahid berkata ia berdasarkan bedah siasat yang dilakukan di Unit Forensik Hospital Kuala Kangsar dan dakwaan bahawa mangsa hamil hanyalah spekulasi disebarkan menerusi media sosial.

“Siasatan masih diteruskan bagi mengetahui motif pembunuhan namun kita yakin ada kaitan dengan teman lelakinya yang ditahan bagi membantu siasatan.

“Reman ke atas lelaki itu disambung enam hari lagi hingga Khamis depan manakala empat lagi yang ditahan masih direman hingga Isnin depan,” katanya kepada pemberita di sini hari ini.

Sabtu lepas, polis dilaporkan menahan lelaki berusia 20 tahun itu sebelum menahan empat individu lain bagi membantu siasatan mengikut Seksyen 302 Kanun Keseksaan.

Sebelum ini, Mior Faridalathrash dilaporkan berkata satu mayat wanita berusia 21 tahun dipercayai dibunuh ditemukan dalam keadaan terbakar pada 3.05 petang, 31 Mei lepas.

Polis turut menemukan seketul batu konkrit yang mempunyai kesan darah berhampiran mayat itu yang dipercayai digunakan untuk mencederakan kepala mangsa.

Hasil bedah siasat di Unit Forensik Hospital Kuala Kangsar pada Selasa lepas mendapati punca kematian mangsa adalah akibat hentakan di kepala dengan kesan melecur yang teruk. – AlHijrah Online


DUA BERADIK MASIH BERSEKOLAH JAGA IBU TERLANTAR BARAH PAYUDARA

ALOR SETAR: Dua beradik yang masih bersekolah terpaksa menggalas tanggungjawab menguruskan ibu mereka yang terlantar akibat barah payudara.

Siti Aisyah Abdullah, 15, dan Muhammad Aliff Adam, 12, akan memastikan keperluan seperti makanan dan minuman tersedia sebelum meninggalkan ibu mereka bersendirian di rumah di Kampung Tandok, Kubang Rotan Hilir, Jalan Kuala Kedah untuk ke sekolah.

Menurut Siti Aisyah setiap hari dia akan bergegas pulang dengan berjalan kaki dari sekolah untuk menyediakan makanan tengah hari untuk ibu dan adiknya.

Pelajar tingkatan tiga Sekolah Menengah Kebangsaan Kubang Rotan itu berkata sejak kematian bapanya enam tahun lalu, ibunya mengambil alih tugas keluarga.

Namun selepas ibunya disahkan menghidap barah payudara Febuari lalu, tanggungjawab itu terpaksa dipikul dia dan adiknya.

Akibat kesempitan hidup, ada ketika keluarga itu terputus bekalan makanan.

“Emak bagi RM3 saya guna RM2 yang lebih tu simpan. Waktu balik tu kadang-kadang tak ada apa-apa tu tak makan, kalau ada makanan baru makan,” kata Siti Aisyah.

Tidak mengajar anaknya meminta dan menagih simpati orang lain Sofiah Yusof, 54, menceritakan dia yang sebelum ini bekerja sebagai pembantu kantin terpaksa mencatu duit zakat RM600 yang diterimannya setiap bulan.

Berhubung penyakit yang dihadapinya, Sofiah berkata dia pada mulanya menyedari terdapat ketulan pada payudara kanan dan telah pergi ke Hospital Sultanah Bahiyah (HSB) di Alor Setar.

Katanya, selepas menjalani beberapa pemeriksaan kesihatan termasuk imbasan tomografi berkomputer (CT scan), doktor mengesahkan Sofiah menghidap barah payudara tahap tiga.

Dia yang sudah menjalani pembedahan membuang payudara kanan kini sedang menjalani rawatan kemoterapi.

Kesusahan keluarga ini mendapat perhatian Cancer Survivors Malaysia (CSM) yang mengunjungi dan menyampaikan barangan keperluan dan wang belanja.

Menurut Pengerusinya, Zuraini Kamal, beliau tersentuh selepas dimaklumkan Sofiah tidak mempunyai wang yang cukup untuk perbelanjaan perubatannya kerana wang yang ada hanya cukup untuk makan minum serta perbelanjaan persekolahan anak-anaknya.

“Menitis air mata dan sedih kerana rumah ini daif. Kita masuk dalam rumah pun kena hujan juga.”

“Puan Sofiah tinggal bersama dua orang anak yang menjaga ibunya dan kita difahamkan ada hari mereka tak ke sekolah bila perlu menjaga ibunya sebab ayah mereka sudah meninggal dan saya rasa amat terpanggil untuk membantu keluarga ini,” kata Zuraini.

Orang ramai yang ingin meringankan beban keluarga ini boleh salurkan sumbangan ke akaun Bank Simpanan Nasional Sofiah Yusof (0200641000098133) atau hubungi 017-5317810. –AlHijrah Online


JKNS NAFI MURID PEREMPUAN MENINGGAL DUNIA AKIBAT STROK HABA

SHAH ALAM: Jabatan Kesihatan Negeri Selangor (JKNS) menafikan bahawa kematian seorang murid perempuan di Klang adalah berpunca daripada strok haba seperti yang ditularkan di media sosial.

Pengarah Kesihatan Selangor Datuk Dr Sha’ari Ngadiman dalam kenyataan berkata berdasarkan rekod pemeriksaan kanak-kanak berusia 10 tahun itu, beliau telah hadir ke klinik dalam keadaan kritikal dan didiagnos sebagai gastroenteritis akut dengan komplikasi.

“Rawatan sewajarnya telah diberikan sebelum beliau dirujuk ke hospital untuk menerima rawatan lanjut. Namun, beliau telah meninggal dunia pada 9 Mei dan tidak mengalami strok haba seperti yang ditularkan,” katanya menerusi hantaran di Facebook JKNS.

Terdahulu, Dr Sha’ari berkata pihaknya telah menerima makluman berhubung mesej tular mengenai kematian seorang murid perempuan dipercayai strok haba yang melibatkan seorang murid sekolah di Selangor pada 10 Mei lalu.

“Kejadian itu melibatkan seorang kanak-kanak perempuan yang datang mendapatkan rawatan di salah sebuah klinik kesihatan di Klang.

“Beliau mengalami gejala sakit perut, muntah dan cirit-birit selepas makan malam pada 8 Mei. Keesokannya, mangsa telah dibawa ke klinik dan hasil pemeriksaan mendapati beliau hadir dalam keadaan kritikal dan didiagnos kes gastroenteritis akut dengan komplikasi,” katanya.

Dalam pada itu, Dr Sha’ari turut mengingatkan orang ramai agar tidak memandang ringan gejala cirit-birit dan muntah yang dialami kerana jika tidak terkawal, ia berpotensi untuk menyebabkan situasi kekeringan khususnya dalam musim cuaca panas yang sedang melanda negara ketika ini. –AlHijrah Online


MENARA MASJID BERUSIA 169 TAHUN DIPANAH PETIR

JASIN: Beberapa jemaah di Masjid Jamek Datuk Andak Kampung Serkam Pantai terselamat daripada terkena serpihan batu konkrit puncak menara, yang terjatuh di ruang solat utama masjid berusia 169 tahun itu akibat dipanah petir awal pagi ini.

Timbalan pengerusi masjid berkenaan, Zakaria Abu Bakar berkata kejadian pada kira-kira pukul 6.45 pagi itu berlaku semasa beliau bersama imam dan beberapa jemaah sedang meneruskan aktiviti mengaji dan berwirid selepas lebih 30 jemaah lain beredar dari ruangan berkenaan sesudah menunaikan solat Subuh.

Bercakap kepada pemberita di sini hari ini beliau berkata pada mulanya mereka terdengar dentuman guruh kuat serta sedikit gegaran yang disusuli dengan bekalan elektrik terputus, dan kemudian barulah tempias air hujan mulai terasa selepas puncak menara itu disambar petir.

Bagaimanapun katanya beliau amat bersyukur kerana tiada kecederaan yang menimpa mana-mana jemaah dalam kejadian itu.

Sementara itu salah seorang penduduk, Mohd Sufian Hashim, 43, berkata selepas solat Subuh beliau berada di rumahnya dan secara kebetulan menyaksikan kejadian itu menerusi tingkap rumahnya yang berhampiran dengan masjid.

“Saya terdengar dentuman yang sangat kuat dan kali kedua saya dari jauh ternampak petir memanah puncak menara masjid menyebabkan percikan api dan mengeluarkan kepulan asap,” katanya.–AlHijrah Online


RASUAH PENGURUSAN JENAZAH: TIGA PETUGAS KESIHATAN DIREMAN LIMA HARI

SHAH ALAM: Tiga petugas kesihatan di sebuah hospital di Selangor masing-masing direman lima hari bermula hari ini bagi membantu siasatan berhubung kes rasuah berjumlah antara RM1,000 dan RM5,000 bagi kerja-kerja berkaitan pengurusan jenazah.

Perintah reman itu dikeluarkan Majistret Muhammad Syafiq Sulaman selepas membenarkan permohonan Suruhanjaya Pencegahan Rasuah Malaysia (SPRM) bagi menahan dua pembantu kesihatan dan seorang penolong pegawai perubatan itu sehingga 4 Jun depan.

Ketiga-tiga lelaki yang berusia antara 35 hingga 38 tahun itu direman bagi membantu siasatan mengikut Seksyen 17(a) Akta SPRM 2009 bagi kesalahan meminta dan menerima rasuah.

Mereka dikatakan telah meminta dan menerima wang suapan daripada individu tertentu sebagai balasan untuk pihak berkenaan terus mendapatkan kerja-kerja pengurusan jenazah bagi tempoh 2018 hingga 2021.

Menurut sumber, kesemua lelaki itu ditahan pada 6 petang semalam di Pejabat SPRM Selangor ketika hadir memberi keterangan.

Pada 27 Mei lepas, dua pembantu kesihatan masing-masing berusia 40 dan 42 tahun direman lima hari oleh SPRM bagi membantu siasatan kes sama. – AlHijrah Online


MKN: MAJLIS PERKAHWINAN DIBENARKAN DI KAWASAN PKPB

KUALA LUMPUR: Majlis Keselamatan Negara (MKN) membenarkan majlis perkahwinan dalam kawasan yang dikuatkuasakan perintah kawalan pergerakan bersyarat (PKPB).

Menteri Kanan (Keselamatan) Datuk Seri Ismail Sabri Yaakob menyatakan, bagi tetamu di luar kawasan PKPB boleh menghadiri majlis perkahwinan di dalam kawasan itu.

MKN mengambil maklum tentang beberapa pasangan yang membatalkan majlis perkahwinan walaupun sudah dirancang, di dalam kawasan PKPB.

MKN membuat keputusan untuk membenarkan majlis perkahwinan dijalankan, dengan mengikut setiap SOP dan beberapa syarat baru ditambah.

“Bagi penganjuran majlis perkahwinan di kampung atau taman perumahan ianya perlu dilakukan dengan pengawasan anggota Jabatan Sukarelawan Malaysia (RELA) dan jika diadakan di hotel ianya perlu dengan pengawasan daripada pihak pengurusan hotel.

“Bagi penganjuran majlis yang kurang daripada 100 jemputan (dua anggota RELA), 100 hingga 300 jemputan (tiga anggota RELA), 300 hingga 500 jemputan (empat anggota RELA), dan bagi yang melebihi 500 jemputan akan ditetapkan oleh RELA mengikut jumlah kehadiran dan ruang kawasan majlis,” katanya.

Ismail Sabri berkata, untuk tetamu majlis dari luar kawasan untuk masuk ke dalam kawasan PKPB, perlu menunjukkan kad jemputan majlis perkahwinan semasa melalui sekatan jalan raya.

SOP yang telah ditetapkan perlu dipatuhi seperti langkah penjarakan fizikal, memakai pelitup muka, merekod dan memeriksa suhu badan dan memiminumkan kontak dekat.

Peraturan yang ditambah oleh MKN adalah pengambilan pengendali makanan di barisan bufet, ruang meja yang berjarak dua meter dan larangan mengambil gambar beramai-ramai.

PKP bersyarat dilaksanakan di empat kawasan, Klang di Selangor, Kota Kinabalu, Putatan dan Kota Kinabalu di Sabah.—AlHijrah Online.


Insiden NZ: Trump membisu

WASHINGTON, 18 Mac – Presiden Amerika Syarikat (AS), Donald
Trump dilihat mengambil pendekatan berdiam diri ketika beberapa pemimpin dunia
mengutuk keras serangan masjid di New Zealand, hari ini.

50 maut dan puluhan lagi cedera selepas penyerang kulit
putih, Brenton Tarrant menyasarkan dua masjid di bandar Christchurch.

Salah satu serangan di masjid Al Noor turut disiarkan secara
langsung di media sosial.

Tinjauan di Twitter Trump turut mendapati akaunnya kali
terakhir dikemas kini kira-kira lapan jam lalu.

Malah, Rumah Putih juga tidak mengeluarkan kenyataan rasmi
mengutuk serangan tersebut.


HAMAS TIDAK AKAN TERIMA PELAN DAMAI TRUMP

PUTRAJAYA: Pelan damai timur tengah “Perjanjian Abad Ini” (DOC) dicanang Presiden Amerika Syarikat (AS), Donald Trump hanya bertujuan menghapuskan perjuangan rakyat Palestin untuk menuntut kemerdekaan tanah air mereka.

DOC juga akan memastikan penyelesaian dua negara dalam konflik Israel-Palestin akan terkubur.

Ketua HAMAS yang juga bekas Perdana Menteri Palestin, Ismail Haniyeh menegaskan pergerakan politik Palestin itu tidak akan sesekali  menerima perjanjian berat sebelah itu dan mana-mana pihak bersengkokol dengannya.

Katanya, ini kerana DOC hanya bertujuan menghapuskan kewujudan dan identiti Baitulmaqdis Timur, merampas tanah Palestin, khususnya di Tebing Barat, menafikan hak warga Palestin untuk pulang dan menguburkan penyelesaian dua negara.

“Ketika kita sedang bercakap ini, Tebing Barat sebenarnya “dihapuskan” dari segi kewujudan dan identitinya,” katanya dalam sesi dialog khas dengan wakil pertubuhan bukan kerajaan (NGO) dan aktivis anjuran Persatuan Kebudayaan Palestin Malaysia (PCOM) di sebuah hotel di sini.

Ismail Haniyeh mengetuai delegasi pemimpin kanan biro politik HAMAS ke Malaysia dalam rangka lawatan ke beberapa negara sejak dilantik menjadi ketua pengerakan politik Palestin yang berpangkalan di wilayah terkepung Gaza itu.

Ismail menyifatkan DOC sebagai kemuncak hubungan antara AS dan sekutunya, Israel, dalam menafikan hak warga Palestin.

“Ini hanya helah politik (political cover) untuk mengambil lebih banyak wilayah Palestin. (Melalui DOC) lebih 40 peratus tanah ini akan dijadikan wilayah Israel. Ketika ini ada 750,000 peneroka haram Israel dan lebih separuh darinya di Tebing Barat.

Semalam media antarabangsa melaporkan Trump mungkin mendedahkan DOC menjelang lawatan Perdana Menteri Israel, Benjamin Netanyahu, ke negara kuasa besar itu minggu depan.

Rumah Putih berkata Presiden AS mempelawa Netanyahu dan saingan politiknya, Benny Gantz untuk melawat Washington di tengah-tengah laporan mengatakan pelan damai Trump akan diumumkan.

Channel 12 Israel melaporkan DOC akan mengiktiraf kedaulatan Israel ke atas hampir semua penempatan di Tebing Barat yang diduduki secara haram dan menyalahi undang-undang antarabangsa.

Pelan Trump itu juga dilaporkan hanya akan mengiktiraf negara Palestin yang bebas kemudiannya dan perkara itu ditentang keras pemimpin Palestin.

Ia juga menuntut pelucutan senjata oleh HAMAS dan Palestin mengiktiraf Baitulmaqdis sebagai ibu negara Israel.

“Kita tidak akan menerima pelan ini,” kata Ismail Haniyeh menegaskan pihaknya akan bekerjasama dengan semua pihak untuk menghalang perjanjian itu daripada berlaku.

Ditanya apa yang boleh dilakukan bagi menangani situasi itu, Ismail Haniyeh berkata umat Islam seharusnya menang dalam “peperangan kesedaran” dalam kalangan masyarakat antarabangsa.

“Kita kena lobi secara ekstensif untuk menangani naratif Israel berbanding naratif Palestin.

“Institusi kemanusiaan dan undang-undang perlu membawa Israel ke muka pengadilan,” kata pemimpin Palestin itu yang menyambut baik sokongan negara-negara Islam, termasuk Malaysia, yang terus menyokong perjuangan Palestin.

Mengulas pertemuan dengan Tun Dr Mahathir Mohamad, beliau berterima kasih atas sokongan berterusan Perdana Menteri dan rakyat Malaysia kepada perjuangan Palestin.

Antara perkara dibincangkan dengan Dr Mahathir ialah hubungan dua hala, situasi politik di Palestin, isu-isu kemanusiaan dan ruang untuk kerjasama di masa akan datang.

Ismail Haniyeh berkata setiap negara Islam, termasuk Malaysia, Qatar, Turki, dan Iran, memberi sokongan dan bantuan mengikut kapasiti masing-masing dari segi politik, ekonomi dan bantuan kemanusiaan.

“Our red line is Israel (musuh kita hanya Israel),” kata pemimpin Palestin itu menegaskan HAMAS akan bekerjasama dengan semua pihak, termasuk Arab Saudi, dalam perjuangan rakyat Palestin. – AlHijrah Online/ Syed Azwan Syed Ali


PEMUDA UMNO SERAH MEMORANDUM TUBUH RCI TABUNG HAJI

KUALA LUMPUR: Pemuda UMNO Malaysia hari ini menyerahkan memorandum mendesak penubuhan Suruhanjaya Siasatan Diraja (RCI) Tabung Haji (TH).

Memorandum itu diserahkan Ketua Pemuda UMNO, Datuk Dr. Asyraf Wajdi Dusuki kepada Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri.

Zulkifli dalam ciapan di Twitter rasminya memaklumkan akan meneliti memorandum tersebut dengan penuh adil dan amanah.

“Sekalung penghargaan diucapkan kepada Datuk Dr. Asyraf Wajdi. Insya-Allah saya akan teliti dengan penuh adil dan amanah,” katanya

Penubuhan RCI TH antara perkara yang dibangkitkan beberapa ahli parlimen pada persidangan Dewan Rakyat kali ini bagi menyiasat jika ada salah guna kuasa melibatkan agensi pengurusan haji terkemuka dunia itu. — AlHijrah Online / Zaim Zamani.


Pengganas Christchurch mengaku tidak bersalah

WELLINGTON – Pengganas Brenton Tarrant yang bertanggungjawab dalam tragedi pembunuhan beramai-ramai di dua buah masjid di  Christchurch mengaku tidak bersalah hari ini atas beberapa tuduhan membunuh serta aktiviti keganasan.

Beliau yang menerima 51 pertuduhan membunuh, 40 pertuduhan cubaan membunuh dan terbabit dalam aktiviti keganasan susulan tragedi pembunuhan beramai-ramai pada 15 Mac lalu di bandar South Island akan dibicarakan pada tahun depan.

Menurut laporan yang dikeluarkan BBC, sewaktu muncul menerusi rangkaian audio visual dari penjara, Tarrant hanya membisu ketika  peguamnya, Shane Tait memberitahu bahawa tertuduh mengaku tidak bersalah atas semua pertuduhan.

Mahkamah juga diberitahu bahawa pemeriksaan mental ke atas tertuduh mendapati dia sihat untuk menjalani perbicaraan.

Hakim Cameron Mander menetapkan 4 Mei tahun depan sebagai tarikh perbicaraan manakala Tait berkata, ia dijangka mengambil masa sekurang-kurangnya enam minggu.

Tarrant berada dalam tahanan sementara menanti tarikh 15 Ogos untuk hadir semula di mahkamah bagi menghadiri sesi penilaian kes.

Kes Tarrant ini merupakan dakwaan keganasan yang pertama di New Zealand.

Mander  juga melarang semua agensi berita dari merakam foto atau video  penampilan Tarrant dan mengarahkan mereka menggunakan imej dari sesi  pendengaran terdahulu iaitu pada April lalu.


ISU NIKAH ONLINE DIBINCANG DI WILAYAH PERSEKUTUAN – ZULKIFLI

KUALA LUMPUR: Pernikahan dalam talian (online) antara isu utama dibincang dalam mesyuarat Majlis Agama Islam Wilayah Persekutuan (MAIWP), Jabatan Agama Islam Wilayah Persekutuan (JAWI) dan Jabatan Kemajuan Islam Malaysia (JAKIM) hari ini.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata turut dibincangkan dalam mesyuarat itu adalah siri kuliah dalam talian (online) bagi membantu pendakwah sepenuh masa dI Wilayah Persekutuan yang terjejas berikutan Perintah Kawalan Pergerakan (PKP).

Katanya, turut dibincangkan juga isu zakat fitrah, persediaan Ramadan untuk asnaf, rakan jalanan dan semua pihak terjejas di Wilayah Persekutuan berikutan PKP bagi mengekang penularan COVID-19.

“Saya dan semua agensi di bawah saya akan berusaha seupaya mungkin, siang dan malam, untuk memastikan Ramadan anda semua pada kali ini, amat-amat bermakna,” kata Zulkifli dalam posting terkini di Facebook beliau hari ini.

Media sebelum ini melaporkan negara jiran iaitu Indonesia membenarkan pendaftaran penikahan online ekoran penularan wabak penyakit itu yang tertakluk kepada syarat-syarat tertentu.

Kerajaan menguatkuasakan PKP sejak 18 Mac lalu hingga 28 April depan bagi membendung penularan wabak COVID-19 di negara ini.

Ketika ini, Malaysia merekodkan 4,817 kes COVID-19 dengan 2,464 kes atau 47 peratus sembuh.

Daripada jumlah itu, 77 kes atau bersamaan 1.6 peratus adalah kes maut. — AlHijrah Online


KONFLIK PALESTIN-ISRAEL: PASUKAN MALBATT 850-10 DI LUBNAN SELAMAT – PANGLIMA ATM

KUALA LUMPUR: Pasukan MALBATT 850-10 yang terlibat misi pengaman di Lubnan disahkan selamat walaupun keadaan tegang di sempadan negara itu susulan konflik Palestin-Israel.

Panglima Angkatan Tentera Malaysia (ATM) Jen Tan Sri Mohammad Ab Rahman berkata penugasan pasukan MALBATT 850-10 ketika ini berjalan seperti biasa.

“Alhamdulillah, walaupun keadaan agak tegang di sana (Lubnan) mereka berada dalam keadaan baik dan sihat,” katanya dalam sidang media pada Perbarisan Perintah Ulung Panglima ATM ke-22 di Dataran Panglima Tentera Darat, Kem Perdana Sungai Besi, di sini hari ini.

Beliau berkata demikian ketika diminta mengulas mengenai status keselamatan pasukan MALBATT 850-10 yang terlibat misi pengaman di Lubnan.

Media antarabangsa melaporkan pertempuran membabitkan kumpulan Hezbollah di selatan Lubnan yang bersempadan dengan Israel, kian memuncak di sebalik konflik Palestin-Israel.

Mohammad berkata apabila pasukan MALBATT 850-10 dihantar ke Lubnan, segala pengarahan dan penugasan mereka adalah tertakluk kepada Pertubuhan Bangsa-Bangsa Bersatu (PBB) dan buat masa ini mereka kekal di negara berkenaan sehingga arahan selanjutnya dikeluarkan.

“Mereka (PBB) akan mengeluarkan arahan sama ada MALBATT tetap di sana (Lubnan) atau kita berundur dan sebagainya.

“Doakan supaya tidak ada apa-apa kemalangan atau kecelakaan yang menimpa ke atas pegawai dan anggota-anggota MALBATT 850-10,” katanya.

Mohammad berkata sekiranya PBB mengarahkan MALBATT 850-10 berundur, maka pasukan berkenaan telah membuat persediaan pada sebilang masa untuk diatur gerak ke sebarang penugasan.

Turut hadir Panglima Tentera Darat Jen Datuk Muhammad Hafizuddeain Jantan, Panglima Tentera Udara Jen Tan Sri Mohd Asghar Khan Goriman Khan dan Timbalan Panglima Tentera Laut Laksamana Madya Datuk Zulhelmy Ithnain.–AlHijrah Online


TIADA KEPERLUAN SEMAK SUHU BADAN, BUKU REKOD ‘CHECK IN’ DI PREMIS BERMULA 11 FEBRUARI

KUALA LUMPUR: Mesyuarat Menteri Kuartet COVID-19 memutuskan untuk memansuhkan prosedur operasi standard (SOP) pemeriksaan suhu badan dan buku rekod daftar masuk atau ‘check in’, bermula 11 Februari 2022.

Pengerusinya yang juga Menteri Kanan Pertahanan Datuk Seri Hishammuddin Tun Hussein berkata, pemilik premis tidak lagi diwajibkan untuk menyediakan alat pengimbas suhu dan buku rekod daftar masuk di pintu-pintu premis masing-masing.

“Namun ‘check in’ menggunakan aplikasi MySejahtera masih diwajibkan seperti biasa.

“Sekiranya pemilik-pemilik premis masih ingin meneruskan pelaksanaan SOP pemeriksaan suhu dan buku rekod check in ini, kerajaan amat mengalu-alukan dan menggalakkannya,” katanya dalam sidang media, hari ini.–AlHijrah Online


MUSHAF AL-QURAN KDN TAMPIL PEMBAHARUAN

SEPANG: Mushaf al-Quran Kementerian Dalam Negeri (KDN) edisi terkini dilancarkan hari ini dengan menampilkan pembaharuan seperti tanda hukum berwarna.

Menteri Dalam Negeri Datuk Seri Hamzah Zainudin berkata edisi terkini itu mengandungi keenam-enam hukum tajwid berwarna sebagaimana yang ditetapkan dalam garis panduan bagi pewarnaan tajwid dan diberi nilai tambah berupa warna untuk waqaf (berhenti dan teruskan bacaan) dan ibtida’ (berhenti dan ulang bacaan).

“Saya sangat yakin penambahbaikan ini dapat memudahkan orang ramai membaca al-Quran dengan tajwid serta bacaan yang tepat,” katanya ketika melancarkan mushaf al-Quran KDN itu pada majlis penerapan nilai-nilai murni di sini hari ini.

Hamzah berkata mushaf al-Quran KDN tersebut telah melalui semua proses dari semakan hinggalah mendapat perakuan Lembaga Pengawalan dan Pelesenan Pencetakan Al-Quran sepertimana yang termaktub dalam Akta Pencetakan Teks Al-Quran 1986.

Kali terakhir KDN menerbitkan mushaf al-Quran ialah pada 2014.–AlHijrah Online


RM525.3 JUTA DIAGIH MENERUSI PROGRAM MUSAADAH 1.0, 2.0 DAN 3.0

KUALA LUMPUR: Sejumlah RM525.3 juta dana bantuan telah berjaya disalurkan menerusi program Musaadah 1.0, 2.0 dan 3.0 yang bermula pada 18 Mac 2020.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, daripada jumlah tersebut RM522 juta diagihkan melalui Musaadah 1.0 dan 2.0 untuk tempoh 18 Mac 2020 hingga 28 Mei 2021, manakala RM3.3 juta lagi disalurkan melalui Musaadah 3.0 yang bermula 1 Jun 2021.

“Agihan bantuan ini adalah dalam bentuk wang tunai, dana perniagaan, latihan kemahiran bank makanan, makanan sedia untuk dimakan, wakaf kesihatan (kelengkapan perubatan), baikpulih dan bina rumah, bantuan komputer riba dan sebagainya.

“Bantuan diberikan kepada 10 kelompok sasar di seluruh negara merentasi agama dan bangsa. Musa’adah 1.0, 2.0 dan 3.0 adalah inisiatif kecil daripada pihak kami sebagai pelengkap kepada pakej bantuan dan rangsangan ekonomi daripada Kerajaan yg berjumlah RM340 bilion kepada rakyat Malaysia,” kata Zulkifli.

Bagi Musaadah 3.0 yang bermula 1 Jun 2021 sempena sekatan pergerakan penuh, Zulkifli berkata pihaknya mensasarkan bantuan yang lebih giat untuk diagihkan ke seluruh Malaysia disamping kelompok sasar terbaharu iaitu rakyat Palestin di Malaysia dan di Palestin.

Agensi-agensi agama di bawah Menteri di Jabatan Perdana Menteri (Hal Ehwal Agama) yang terlibat katanya telah berjaya mengumpulkan RM3.3 juta untuk disalurkan terus kepada keluarga rakyat Palestin di Malaysia dan badan bukan kerajaan (NGO) yang menguruskan bantuan kepada Palestin.

“Isu Palestin khususnya Baitul Maqdis tidak akan berakhir begitu sahaja tetapi ia sentiasa menjadi perebutan selagi mana faham Zionisme terus menguasai,” katanya.

Beliau turut memetik kata-kata Maulana Abu al-Hasan ‘Ali al-Hasani al-Nadwi dalam bukunya al-Muslimun wa Qadiyyah Filistin, “Nasihatku kepada setiap orang Arab dan umat Islam, begitu juga yang mempertahankan tanah air serta ahli politik untuk tidak mengadakan perdamaian dengan orang Yahudi walau sejauh manapun jenis perdamaian tersebut. Ini kerana ia akan mengorbankan dunia Arab di atas tempat sembelihan kebodohan dan kejahilan.”

Sebarang sumbangan ke Tabung Musa’adah COVID-19 JAKIM-YWM boleh dibuat melalui akaun CIMB Islamic Bank Berhad atas nama Yayasan Waqaf Malaysia (86-0221818-6). – AlHijrah Online


TANAH RUNTUH DI JALAN JIMAH-SENDAYAN

SEREMBAN: Jalan Jimah-Sendayan di sini, ditutup awal pagi tadi, akibat tebing runtuh.

Kejadian kira-kira jam 5 pagi itu berdekatan Sekolah Kebangsaan (SK) Jimah Baru itu, disedari agensi bantuan banjir.

Pengarah Angkatan Pertahanan Awam Malaysia (APM) Negeri Sembilan, Leftenan Kolonel (PA) Mohd Syukri Madnor, berkata anggota APM dan bomba yang ke tempat banjir di Kampung Jimah jam 5.50 pagi mendapati terdapat tanah runtuh, akibat laluan air melimpah.

“Jalan berkenaan ditutup kepada pengguna. Jabatan Kerja Raya (JKR) sedang memantau kawasan kejadian,” katanya.

Sementara itu, Ketua Polis Daerah Seremban, Asisten Komisioner Nanda Maarof, berkata kejadian tanah runtuh berlaku ekoran daripada hujan lebat yang berlaku semalam.

“Jalan yang runtuh ialah jalan menghala dari Jimah ke Sendayan, di bawah pentadbiran Balai Lukut, Ibu Pejabat Daerah (IPD) Port Dickson.

“Bagaimanapun, polis dari IPD Seremban sudah digerakkan bagi memantau keadaan sementera menunggu anggota dari Balai Lukut,” katanya. –AlHijrah Online


Hina agama: Kerajaan jangan beri muka!

JOHOR BAHRU – Dewan Muda Johor (DMJ) mendesak kerajaan untuk tidak
lagi memberi muka kepada mana-mana individu di negara ini yang sengaja
mencetuskan provokasi dan menghina agama Islam.

Pengerusi Jawatankuasa Kebudayaan, Sukan dan Keagamaan DMJ, Nur  Faizal Kasri berkata, ia berikutan kebimbangan pihaknya apabila melihat  perbuatan itu semakin terang-terangan dan agresif berlaku di media sosial.

“Dalam Perkara 3(1) Perlembagaan Negara ada menyebut  bahawa Islam adalah agama persekutuan, ini bermakna Islam diletakkan pada kedudukan tertinggi dalam Perlembagaan Malaysia yang mengatasi  agama-agama lain.

“Sungguhpun begitu, akhir-akhir ini Islam dilihat menjadi sasaran
penghinaan oleh mereka yang terdiri daripada golongan liberal (sama ada
Muslim dan bukan Muslim) dan penganut agama lain,” katanya dalam satu
kenyataan, di sini, hari ini.

Faizal berkata, mengambil tindakan  atas penghina agama bukan menunjukkan tiada kebebasan bersuara, akan tetapi ia bertujuan untuk mendidik mereka bahawa negara ini ada  perlembagaan dan Rukun Negara yang perlu dipertahankan.

“Jika
tiada tindakan tegas diambil atau masih dibiarkan ia dikhuatiri mampu
mengguriskan hati umat Islam di negara ini yang mana ia merupakan agama
majoriti iaitu sebanyak 61.3%.

“Selain Perkara 3(1) yang
disebutkan dalam Perlembagaan Malaysia, Rukun Negara Kelima iaitu
Kesopanan dan Kesusilaan juga perlu diberi penekanan sekali gus perlu
dihidupkan nilai-nilainya dalam kalangan rakyat Malaysia,” katanya.

Jelasnya,  perkara itu bukan semata-mata ditulis di belakang buku dan dibaca di  perhimpunan sekolah tetapi perlu dihayati kenapa Rukun Negara dirangka  sedemikian. – SINAR ONLINE


SEMBILAN TAHUN TUNGGU ZURIAT, IBU KANAK-KANAK LEMAS REDA PEMERGIAN ANAK

SUNGAI PETANI: Ibu kepada kanak-kanak lelaki berusia setahun tujuh bulan yang ditemukan lemas bersama datuknya di dalam kolam terbiar di Taman Kempas, di sini malam tadi, reda dengan kejadian itu.

Zarina Azmi, 34, berkata dia juga tidak menyangka pelukan erat anaknya Muhammad Ziyaaf Mikhail Muhammad Yuzarith sebelum kejadian, menjadi petanda kanak-kanak itu akan pergi meninggalkannya buat selamanya.

“Arwah merupakan anak tunggal, sembilan tahun selepas mendirikan rumah tangga barulah saya melahirkannya…memang kelahiran yang ditunggu-tunggu,” katanya ketika ditemui pemberita di pekarangan Hospital Sultan Abdul Halim di sini hari ini.

Zarina berkata sebelum kejadian anaknya itu berada bersamanya di kedai makan yang diusahakannya, sebelum dijemput datuk kepada kanak-kanak itu, Azmi Abdullah, 78, kira-kira 5 petang.

Namun, beliau berkata kira-kira pukul 7 malam, dia mendapat berita bahawa anaknya itu ditemukan lemas bersama datuknya di dalam sebuah kolam.

Sementara itu, adik kepada Azmi, Yusof Abdullah, 61, berkata kali terakhir dia bertemu arwah abangnya pada bulan lalu dan berasa terkejut apabila menerima panggilan berhubung kejadian tersebut.

“Arwah sebelum ini tukang kebun sekolah dan dah lama pencen, memang rutin harian bawa cucu dia meronda pada waktu petang dengan motosikal.

“Kalau tengok keadaan kolam itu, airnya tak dalam mana pun tapi mungkin disebabkan licin akibat lumut, arwah tak berdaya nak selamatkan diri…apa pun yang berlaku semuanya sudah suratan takdir dan kami reda,” katanya.

Semalam, seorang warga emas dan cucunya itu disedari tidak pulang ke rumah sehingga jam 7 petang, menyebabkan ahli keluarga mereka keluar mencari di sekitar kawasan berkenaan, sebelum mayat kedua-duanya ditemukan terapung di dalam sebuah kolam ikan terbiar berhampiran sebuah restoran.

Ketua Polis Daerah Kuala Muda, ACP Zaidy Che Hassan dalam kenyataan hari ini memaklumkan tiada unsur jenayah ditemui dalam kejadian itu. — AlHijrah Online


WARGA EMAS DITETAK JIRAN KERANA ISU LALUAN KORIDOR

AMPANG: Seorang warga emas berumur 64 tahun cedera apabila diserang dan ditetak menggunakan pisau oleh jirannya.

Mangsa dilapor mengalami kecederaan luka di bahagian lengan sebelah kiri dan sakit di semua bahagian badan akibat serangan.

Menurut Ketua Polis Daerah Ampang Jaya, Asisten Komisioner Mohamad Farouk Eshak , kejadian berlaku kira-kira pukul 10 pagi semalam semasa mangsa yang tidak bekerja tiba di rumahnya.

“Ketika sampai di rumah, jiran pengadu terus mendekatinya dengan memegang sebilah pisau lalu suspek terus menetak dan terkena topi keledar yang dipakai pengadu.

“Suspek juga terus menolak pengadu sehingga jatuh dan terus menetak tangan kiri pengadu dengan pisau,” katanya dalam kenyataan hari ini.

Jelas Mohamad Farouk, punca pergaduhan adalah disebabkan isu laluan koridor yang mana suspek tidak suka mangsa melaluinya ketika dia berada di koridor itu.

Susulan kejadian suspek yang berusia 38 tahun bekerja sebagai kontraktor telah ditahan polis petang semalam.

Suspek yang mempunyai empat rekod lampau berkaitan dadah itu ditahan reman bermula hari ini dan kes disiasat mengikut Seksyen 324 Kanun Keseksaan. – AlHijrah Online